4 sekeluarga rentung dalam kebakaran rumah di Penampang

PENAMPANG, 29 Muharram 1443H, Selasa – Empat sekeluarga terdiri daripada tiga lelaki dan seorang perempuan, ditemukan rentung dalam sebuah rumah teres dua tingkat yang terbakar di Taman Hungap, di sini awal pagi tadi.

Penolong Pengarah Operasi Jabatan Bomba dan Penyelamat Malaysia (JBPM) Sabah, Misran Bisara berkata, pihaknya menerima panggilan pada jam 2.52 pagi, sebelum berjaya mengawal kebakaran pada jam 3.40 pagi.

Beliau berkata, mangsa kebakaran dikenal pasti sebagai pasangan Matthew Wong, 50; dan Jecky Vun Kon Fung, 48; bersama dua anak mereka Brendan Wong, 18; dan Eric Wong, 15.

“Pada awalnya kita diberitahu jiran mungkin penghuni rumah itu masih di dalam dan selepas JBPM berjaya mengawal kebakaran dan membuat pemeriksaan kebakaran rumah tersebut, empat mangsa itu ditemukan rentung kira-kira 5 pagi tadi.

“Operasi di tempat kejadian ditamatkan pada jam 6.10 pagi tadi dan punca kejadian masih dalam siasatan,” katanya ketika dihubungi Bernama hari ini.

Misran berkata, 90 peratus daripada rumah teres itu terbakar, selain dua buah kenderaan yang terbakar 10 peratus. – Bernama


Siasat laporan syarikat di China kumpul 1,400 data rakyat kita

KUALA LUMPUR, 26 Muharram 1442H, Isnin – Pihak berkuasa diminta menyiasat terlebih dahulu laporan sebuah agensi berita antarabangsa, mengenai sebuah syarikat yang mempunyai kaitan tentera dan perisikan di China yang didakwa mengumpul data 1,400 rakyat Malaysia.

Menteri Kanan (Kluster Keselamatan) Datuk Seri Ismail Sabri Yaakob berkata, kebenaran berhubung laporan itu tidak jelas, dan siasatan perlu dilakukan sebelum mengambil sebarang tindakan.

“Kadang-kadang kita dengar berita banyak tidak jelas kebenarannya, jadi saya minta perkara ini disiasat dahulu.

“Data peribadi sepatutnya dilindungi, sebab kita ada Akta Perlindungan Data Peribadi 2010 di mana data peribadi setiap individu dalam negara (rakyat Malaysia) dilindungi, jadi kalau ada kes seperti ini kita harap pihak berkuasa berkaitan siasat, lepas itu barulah kita boleh ambil tindakan,” katanya kepada pemberita selepas majlis Penyerahan Kad Aku Janji Pematuhan Prosedur Operasi Standard COVID-19 sempena Kempen Bulan Kemerdekaan Perbadanan Nasional di sini, hari ini.

Beliau mengulas mengenai laporan sebuah agensi berita antarabangsa bahawa, sebuah syarikat China yang mempunyai kaitan dengan tentera dan rangkaian perisikan di China, dilaporkan mengumpul data 1,400 rakyat Malaysia.

Berdasarkan laporan tersebut jumlah itu adalah antara data 250,000 individu yang bocor daripada pangkalan data Zhenhua Data, yang menyimpan maklumat 2.4 juta orang.

Terdahulu pada majlis itu, Ismail Sabri menerima kad ‘Aku Janji’ mematuhi SOP daripada Ketua Setiausaha Kementerian Pembangunan Usahawan dan Koperasi Datuk Seri Mohammad Mentek.

Kad ‘Aku Janji’ tersebut telah ditandatangani 1,040 penggiat francais tempatan, guru dan pelajar Sekolah Menengah Kebangsaan Seri Pantai, Kampung Kerinchi dan warga kerja Perbadanan Nasional. – Bernama


587 rakyat Palestin dibunuh sejak Januari 2018

TEBING BARAT, 10 Zulkaedah 1444H, Selasa – Kira-kira 587 rakyat Palestin di Israel terbunuh sejak Januari 2018 sehingga hari ini, akibat daripada kadar jenayah yang berleluasa dan tiada sebarang tindakan daripada pihak polis.

Mangsa terbaru, Hisham Al-Atrash dari Hura, maut digilis selepas berlaku pertengkaran keluarga petang semalam.

Data Polis Israel bagi tempoh antara 2018 hingga 2022 menunjukkan sebanyak 690 pembunuhan berlaku dalam tempoh empat tahun, termasuk di Baitulmaqdis dan Bukit Golan yang diduduki.

Seramai 731 orang terbunuh, 70 peratus daripadanya adalah daripada masyarakat Arab, lapor agensi Walla.

Data juga menunjukkan bahawa jumlah mangsa Arab hampir tiga kali ganda lebih tinggi daripada masyarakat Yahudi dalam tempoh tersebut.

Sekitar 77 orang termasuk enam wanita dan dua kanak-kanak terbunuh sejak awal tahun ini, sekaligus menjadikan angka kematian kepada 587 dalam tempoh empat tahun setengah.

Data menunjukkan bahawa bandar Arab di mana insiden dan pembunuhan paling ganas berlaku adalah Jisr Al-Zarqa, Tuba Zangariyya, Kafr Yasif, Al-Tira, dan Turan, manakala Tel Aviv, Jaffa, Acre dan Nof Hagalil adalah antara bandar campuran di mana insiden dan pembunuhan paling ganas dilakukan.

Portal itu juga melaporkan bahawa sebanyak 95 peratus pembunuhan dilakukan dengan senjata api, dan polis Israel menunjukkan jumlah kematian orang Arab sehingga 3 Mei 2023 adalah jauh lebih besar daripada jumlah kematian dalam dua tahun lalu secara purata bulanan.

Data itu juga menunjukkan jumlah kematian masyarakat Arab sejak awal tahun meningkat lebih dua kali ganda berbanding tempoh sama tahun lalu pada 2022. -Agensi


Adakah PN beri laluan kepada Gerakan di kawasan Melayu?

DALAM wawancara pemimpin Gerakan bersama media berbahasa Cina dua hari lepas, ultra kiasu ini mengakui sukar untuk Gerakan menjadi kuasa politik ketiga, apabila kalah terduduk sehingga hilang wang deposit dalam Pilihan Raya Kecil (PRK) Tanjung Piai.

Justeru, katanya, Gerakan tidak ada pilihan, melainkan menyertai Perikatan Nasional (PN).

Sebelum ini, selepas Pilihan Raya Umum ke-14 (PRU14), apabila Barisan Nasional (BN) kalah, Gerakan bertindak lompat keluar BN. Gerakan merasa dirinya kuat, cuba bersendirian.

PRK Tanjung Piai, membuktikan bahawa selama ini parti ultra kiasu tiada pengaruh langsung.

Hanya mengharapkan undi Melayu untuk menang, sama seperti MCA.

Lantaran itu, ia bertindak melompat menyertai PN. Pemimpin ultra Gerakan berkata, tindakan itu adalah laluan untuk kembali ke Parlimen dan Dewan Undangan Negeri (DUN).

Sedap sungguh ultra kiasu ini bercakap. Masuk PN untuk laluan ke Parlimen dan DUN.

Soalan saya, kamu nak bertanding di mana untuk laluan ke Parlimen dan DUN?

Apakah Gerakan begitu pasti bahawa PN akan memberikan laluan kepada Gerakan untuk bertanding kawasan mudah menang, kawasan majoriti Melayu?

Saya harap PN jangan terperangkap. Belajar daripada BN, yang telah dikencing oleh Gerakan, MCA, juga MIC.

PRU14, menunjukkan, majoriti bukan Melayu tidak mengundi Barisan Nasional (BN).

Cukuplah BN tertipu selama ini, apabila BN kalah dalam PRU14, MCA dan Gerakan pun angkat kaki meninggalkannya.

Sebenarnya, mudah sahaja nak uruskan dua parti ultra kiasu dalam BN dan PN ini jika kita bertegas. Letakkan semua calon di kawasan majoriti Cina. Kita mahu melihat kejantanan mereka, adakah boleh menang di kawasan majoriti Cina?

Jika berjaya mengalahkan ultra kiasu DAP, barulah jantan. Jika tidak, tidak usahlah bercakap mahu mendapat laluan ke parlimen dan DUN.

Kenapa murah sangat harga diri pemimpin kedua parti ini?

Dalam kes lain, beberapa ahli parlimen PKR melompat menyokong PN, atas alasan yakin dengan PN. Begitu cepat yakin dalam masa setahun? Kenapa tidak tunggu lama sedikit? Setahun belum cukup untuk menilai. Sedangkan PH kena tunggu 22 bulan untuk ‘dinilai’.

Apabila berlaku lompatan, pemimpin ultra kiasu DAP dan PKR begitu marah.

Terbaharu, ahli parlimen PKR melompat ke PN. Ultra kiasu mendakwa, ahli parlimen mereka melompat kerana ‘ditekan’ selepas ‘siasatan terpilih’ oleh Suruhanjaya Pencegahan Rasuah Malaysia (SPRM).

Ultra kiasu memberi amaran kepada PN agar berhenti menggunakan agensi kerajaan seperti SPRM untuk “mengugut dan memberi tekanan kepada ahli parlimen pembangkang untuk bertindak melompat parti.”

Saya jadi hairan, jika benar kamu tidak terlibat dengan rasuah, mengapa takut dengan SPRM? Hadap sahajalah SPRM itu. SPRM bukannya kebal. Tiada siapa yang kebal kini.

Kenapa begitu lemah sekali pemimpin PKR ini, ditekan sedikit terus lompat, berani kerana benar, takut kerana salah.

Adakah melompat kerana takut masuk ke dalam, maka terpaksa melompat? Jika begitu keadaannya, lemah sungguh iman wakil rakyat ultra kiasu. Saya ingatkan sudah mantap.

Saya cukup hairan, tidak kurang pemimpin UMNO yang disiasat oleh SPRM, tetapi mereka tetap ‘teguh’. Walaupun saya kedengaran, ada yang turut pergi menghadap.

Najib Razak, Zahid Hamidi dan ramai lagi yang didakwa, tidak pula mereka lompat parti. Bunyi-bunyi kerjasama dengan ultra kiasu adalah. Itupun hanya cakap-cakap, belum menjadi realiti.

Dalam hal ini, saya tabik Najib Razak, walaupun didakwa lebih kurang 50 pendakwaan, namun tetap lantang bersuara, setia dalam UMNO, walaupun saya ada dengar cerita, bahawa beliau juga ada menghadap.

Namun, beliau tetap istiqamah dengan parti. Sikap pemimpin macam inilah yang kita mahu. Saya tidak bersetuju dengan idea beliau bekerjasama dengan ultra kiasu. Tetapi dari segi kejantanannya, saya tabik. Malu apa bossku.

Terdapat dua kes di atas dasar lompat.

Pertama, parti lompat parti, Gerakan (BN), kemudian bersendirian. bila sedar tiada pengaruh, lompat PN.

Kedua, individu (PKR/DAP) lompat ke PN. Apa iktibar untuk semua tindakan ini?

Pertama, berhati-hati, orang ini tidak boleh dipercayai. Tidak mustahil, lompatan seterusnya akan berlaku, apabila ada peluang dan kesempatan.

Kedua, jangan mudah percaya kepada orang sebegini. Jangan beri laluan mudah untuk mereka bertanding di kawasan mudah menang, seperti kawasan majoriti Melayu.

Ketiga, bertegas dengan ultra kiasu ini. Jangan beri muka atas nama berbilang kaum. Tanpa penyertaan mereka, kita tetap berbilang kaum. Ramai lagi pemimpin bukan Melayu (bukan Islam) yang boleh dimasuk masuk.

Kita sudah meraikan kepelbagaian ini sekian lama. Semua hak bukan Islam sudah dipenuhi, lebih daripada mencukupi. Apa lagi yang dimahukan, kalau bukan tuntutan nafsu yang tidak pernah puas.

Berapa banyak sekolah Cina/Tamil yang telah diberikan, walaupun muridnya kadangkala dalam sekitar 30 sahaja. Pun sekolah sebegini tidak pernah ditutup.

Contoh lain, kes kalimah Allah, adakah kedua parti ini menyebelahi kita semua? Senyap membisu seribu bahasa. Takkan ultra kiasu ini buta sejarah. Adakah mereka turut merancang?

Keempat, cuba uji Gerakan dan MCA yang kita banggakan bagi menunjukkan BN atau PN parti berbilang kaum, dengan bertanya soalan ini.

Apakah MCA dan Gerakan akan bersetuju jika PN (BN) menang di Pulau Pinang pada PRU15, Ketua Menterinya adalah dalam kalangan Melayu? Saya amat yakin akan jawapannya.

Kelima, dalam memahami erti gabungan parti-parti politik ini, paling penting adalah kesetiaan dan memahami erti keadilan. Setia ketika susah senang bersama parti. Terutama ketika susah. Gerakan dan MCA sudah terbukti, bila susah, lompat lari. Bila terdesak, lompat cari.

Begitu juga dalam memahami keadilan. Keadilan bererti meletakkan sesuatu pada tempatnya, bukannya 1=1.

Contoh, jika MCA parti Cina, Gerakan parti pimpinan Cina, bertandinglah di kawasan majoriti Cina.

Begitu juga dengan MIC. Jangan jadi muka tak malu, awal-awal dah tuntut mahukan kerusi yang pasti menang.

Ciri-ciri ini sudah menampakkan bahawa setia tidak ada. Memahami keadilan jauh sekali.

Kesimpulannya, bila tersepit lompat parti. Boleh percayakah orang atau parti sebegini? Tidak mustahil, mereka akan terus melompat apabila ada peluang lain. Lebih memualkan, lompat ke PH tak apa. Tapi bila lompat ke PN heboh satu dunia.

Nak uji kesetiaan yang melompat ini mudah sahaja. Jangan beri apa-apa apabila telah melompat.

Prof Dr Mohd Ridhuan Tee Abdullah


PM jamin Islam terus dimartabat, jaga kebajikan rakyat bukan Islam

KUALA LUMPUR, 3 Safar 1445H, Ahad – Perdana Menteri, Datuk Seri Anwar Ibrahim akan memastikan Islam sebagai agama Persekutuan terus dimartabatkan selain menyediakan peruntukan mencukupi bagi penganjuran program latihan dan pemahaman Islam.

Pada masa sama, beliau turut memberi jaminan bahawa setiap hak warganegara bukan Islam kekal terpelihara serta mereka akan sentiasa disantuni dan mendapat keselesaan hidup.

“Saya akan memastikan dan akan terus mengulangi di negara ini, Islam adalah agama Persekutuan, saya akan terus mempertahankan akidah dan menegakkan agama ini, terus mempromosikan Islam dan menyediakan peruntukan mencukupi, sokongan untuk latihan, pemahaman serta pelaksanaan program Islam,” katanya.

Perdana Menteri berkata demikian ketika merasmikan Majlis Tilawah dan Menghafaz Al-Quran Peringkat Antarabangsa (MTHQA) ke-63 Tahun 1445H/2023M di Pusat Dagangan Dunia Kuala Lumpur di sini malam ini.

Turut hadir isteri Perdana Menteri, Datuk Seri Dr Wan Azizah Wan Ismail dan Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar.

Sementara itu, Anwar berkata, Islamofobia yang berlaku di dunia adalah disebabkan pihak tertentu yang mempunyai pemikiran dangkal terhadap Islam.

“Sebab itu bila berlakunya kebakaran al-Quran di Sweden, selain daripada mengecam, saya ambil keputusan mengarahkan jabatan dan penerbit al-Quran untuk menerbitkan dalam semua bahasa termasuk bahasa Sweden, sejuta al-Quran untuk disebarkan di Malaysia dan seluruh dunia.

“15,000 al-Quran telah dihantar ke Sweden untuk disebarkan ke universiti dan pusat pengajian supaya mereka dapat menilai dan membaca dan bagi saya, bagi kerajaan langkah ini lebih munasabah untuk memberikan kefahaman kepada mereka,” katanya.

Selain itu, Anwar berkata, beliau dan Presiden Turkiye, Recep Tayyip Erdogan akan membincangkan langkah-langkah susulan bagi menangani isu Islamofobia di New York, bulan depan.

Mengenai MTHQA, Anwar berkata, ia adalah platform yang bukan sahaja menjurus kepada tilawah dan hafazan al-Quran tetapi juga usaha untuk meningkatkan kefahaman terhadap kitab suci itu.

Beliau berkata, umat Islam harus mendalami dan menghayati al-Quran agar mampu memberi penjelasan dan pencerahan kepada rakyat berbilang kaum dan agama di negara ini.

MTHQA bermula semalam hingga 24 Ogos melibatkan dua kategori iaitu pertandingan tilawah al-Quran serta hafazan al-Quran 30 juzuk.

MTHQA pada kali ini melibatkan 76 peserta dari 52 negara iaitu 24 lelaki dan 12 perempuan bagi kategori tilawah manakala 27 lelaki dan 13 perempuan bagi hafazan.

Malaysia menghantar empat wakil iaitu qari orang kurang upaya (OKU) penglihatan Muhammad Qayyim Nizar Sarimi dari Kelantan dan Nor Hidayah Abd Rahman dari Terengganu bagi kategori tilawah, manakala kategori hafazan ialah Ahmad Ikmal Mohd Ridhuan dari Johor dan Dian Karisma Mohd Japar dari Sabah. – Bernama


Zuraida ingatkan Anthony, sikap tak ikhlas DAP punca Tun M letak jawatan

BANGI, 15 Zulhijjah 1444H, Selasa – Datuk Zuraida Kamaruddin mengingatkan Anthony Loke Siew Fook bahawa DAP antara pihak yang memberi tekanan kepada Tun Dr Mahathir Mohamad untuk melepaskan jawatannya sebagai Perdana Menteri setelah 22 bulan memerintah.

Memetik pentas ceramah Pilihan Raya Kecil Sandakan pada Mei 2019, bekas Ahli Parlimen Ampang itu berkata, veteran DAP, Lim Kit Siang ketika itu menyatakan bahawa beliau sendiri akan meletakkan jawatan sekiranya Dr Mahathir tidak menyerahkan jawatan Perdana Menteri kepada Datuk Seri Anwar Ibrahim dengan segera.

Dakwanya, perkara itu antara bukti utama yang memperlihatkan niat sebenar DAP yang sememangnya tidak ikhlas di dalam pentadbiran kerajaan Pakatan Harapan (PH) selepas kemenangan besar gabungan parti itu pada tahun 2018.

“Kenyataan daripada pemimpin DAP paling berpengaruh pada ketika itu telah menyebabkan banyak pihak di dalam gabungan PH merasa tidak selesa dan mula mempertikaikan niat sebenar DAP.

“Sekiranya tekanan tidak diberikan kepada Dr Mahathir pada ketika itu, sudah tentu tidak akan meletakkan jawatan atau mempunyai perancangan untuk berbuat demikian,” katanya dalam satu kenyataan.

Beliau berkata demikian mengulas kenyataan Setiausaha Agung DAP yang mendakwa parti itu tidak pernah menarik sokongan kepada Dr Mahathir ketika beliau menjadi Perdana Menteri pasca Pilihan Raya Umum Ke-14 (PRU14).

Sebelum ini, Anthony menzahirkan rasa amat kecewa dengan dakwaan Dr Mahathir bahawa parti itu akan menggugat kedudukan Anwar dalam Kerajaan Madani ketika ini, sambil menyatakan bahawa DAP tidak akan bermusuhan dengan mana-mana kaum.

Beliau berkata, dakwaan bekas Perdana Menteri, kononnya DAP yang memiliki 40 kerusi Parlimen akan mengugut Anwar untuk mengubah kedudukan Islam dalam Perlembagaan Persekutuan, adalah tindakan sangat tidak bertanggungjawab.

“Apakah beliau sudah lupa semasa beliau menjadi Perdana Menteri dari Mei 2018 sehingga Februari 2020, beliau didukung oleh 42 Ahli Parlimen DAP? Adakah DAP pernah menarik sokongan daripada beliau atau mengugut kedudukannya?

“Sejak negara mencapai kemerdekaaan, Malaysia terkenal sebagai sebuah negara berbilang kaum yang dapat hidup bersama secara aman. Adakah Dr Mahathir lupa visi beliau untuk melahirkan Bangsa Malaysia melalui Wawasan 2020?

“Mengapa hari ini beliau sanggup mengambil satu pendirian yang begitu bermusuhan dengan masyarakat berbilang kaum di Malaysia. Dr Mahathir tidak perlu bimbang,” katanya.

Dalam pada itu, Zuraida mengingatkan Anthony Loke dan juga pemimpin DAP yang lain untuk tidak bersikap ‘lempar batu sembunyi tangan’ dalam isu berkaitan peletakan jawatan Dr Mahathir.

“Sikap DAP yang tidak ikhlas dalam menyokong pentadbiran Dr Mahathir pada ketika itu secara langsung turut menyumbang kepada peletakan jawatan Perdana Menteri ke-7 pada ketika itu,” katanya.


2 letupan gegar wilayah pemisah di Ukraine

KIEV, 17 Rejab 1443H, Sabtu – Dua letupan menggegarkan wilayah pemisah di timur Ukraine di Luhansk, satu terkena saluran paip gas, di tengah-tengah kebimbangan Kiev mungkin cuba mencetuskan serangan yang melibatkan tentera pro-Russia di sana.

Letupan pertama menyebabkan kebakaran di saluran paip yang terletak berhampiran Luhansk, salah satu bandar utama di wilayah pemisah Ukraine yang diisytiharkan sendiri sebagai Republik Rakyat Luhansk, pada hari Jumaat, lapor Reuters, memetik agensi berita Russia.

Letupan kedua berlaku kira-kira 40 minit kemudian, di bandar itu sendiri, kata agensi berita TASS Rusia.

Belum ada laporan mengenai kemungkinan berlaku kematian atau kerosakan lagi.

Luhansk dan bandar jirannya, Donetsk yang dikenali sebagai wilayah Donbass berpisah dari Ukraine pada 2014.

Pasukan pro-Russia Kiev dan Donbass telah berperang sejak itu.

Pada hari Jumaat, kumpulan pemisah berkata, tentera Ukraine telah melanggar apa yang dipanggil gencatan senjata antara kedua-dua pihak sebanyak 27 kali. – Agensi


3 PATI jatuh laut selepas bot terbalik di perairan Tg Piai

JOHOR BAHRU, 15 Zulkaedah 1441H, Selasa – Tiga pendatang asing tanpa izin (PATI) warga Indonesia dipercayai jatuh ke laut apabila bot yang dinaiki mereka terbalik ketika cuba melarikan diri daripada Agensi Penguatkuasaan Maritim Malaysia (APMM) di perairan Tanjung Piai, dekat Pontian, awal pagi tadi.

Pengarah Maritim Johor Laksamana Pertama Maritim Aminuddin Abdul Rashid berkata, pada kejadian kira-kira 2 pagi, bot yang membawa lima orang termasuk seorang tekong telah terbalik pada kedudukan lebih kurang 4.3 batu nautika tenggara Tanjung Piai.

Beliau berkata, seorang lelaki dewasa dipercayai tekong bot warga Indonesia berjaya diselamatkan kemudian ditahan manakala pencarian di kawasan bot terbalik tidak menjumpai mangsa yang lain.

Pada masa yang sama, sebuah kapal dagang telah menyelamatkan seorang wanita dewasa dipercayai migran warga Indonesia yang jatuh ke laut berhampiran kapal tersebut bersauh iaitu lebih kurang 4.5 batu nautika timur Tanjung Piai.

“Berdasarkan maklumat awal, tiga lagi rakan mangsa yang terdiri daripada dua wanita dan seorang lelaki dewasa dipercayai telah turut sama terjatuh ke laut di sekitar lokasi yang sama,” kata Aminuddin dalam satu kenyataan di sini, hari ini.

Operasi mencari dan menyelamat tiga mangsa yang masih hilang melibatkan sebuah kapal dan empat bot daripada APMM, Polis Diraja Malaysia, Tentera Laut Diraja Malaysia dan Jabatan Kastam Diraja Malaysia (JKDM).

“Keluasan sektor pencarian meliputi 40 batu nautika persegi di sekitar perairan Tanjung Piai dan Tanjung Bin, Kukup. Selain itu, maklumat pencarian juga disalurkan kepada Komuniti Maritim terutamanya kapal-kapal dagang yang berada serta melalui kawasan tersebut,” kata beliau.

Maklumat juga disalurkan kepada agensi penguat kuasa negara-negara jiran seperti Badan SAR Nasional Indonesia (BASARNAS) dan Maritime and Port Authority of Singapore (Singapura).

“Maritim Malaysia menyeru mana-mana individu yang ingin keluar atau masuk ke negara ini supaya melalui jalan yang sah dan selamat. Sindiket penyeludupan migran hanya ingin mengaut keuntungan tanpa mengawal, melindung, menyelamat dan menghiraukan keselamatan nyawa,” katanya.

Sebarang maklumat mengenai penemuan mangsa yang terlibat boleh disalurkan kepada Pusat Operasi Maritim Negeri Johor (07-219 9404). – Bernama


PRN Johor: Ceramah di tempat umum tak dibenarkan

BANGI, 28 Rejab 1443H, Rabu – Sebarang penganjuran ceramah atau syarahan di premis yang terbuka mahupun tempat umum adalah tidak dibenarkan sepanjang kempen Pilihan Raya Negeri (PRN) Johor.

Sebaliknya, ceramah, syarahan atau kempen hanya dibenarkan diadakan di dalam dan di perkarangan pejabat parti serta bilik gerakan parti yang rasmi.

Perkara itu antara yang terkandung dalam pemakluman terkini Prosedur Operasi Standard (SOP) Pencegahan COVID-19 bagi pelaksanaan pilihan raya di Johor berdasarkan cadangan pindaan dan pandangan daripada Kementerian Kesihatan (KKM) serta Majlis Keselamatan Negara (MKN).

Unit Komunikasi Korporat Suruhanjaya Pilihan Raya Malaysia (SPR) berkata, pindaan dan tambahan kepada SOP itu turut termasuk jumlah kehadiran ceramah atau kempen yang tidak melebihi 100 orang atau 50 peratus kapasiti ruang mengikut mana yang terendah.

Katanya, ini bagi memastikan penjarakan fizikal sekurang-kurangnya 1 meter di antara satu sama lain dan memakai pelitup muka.

“Jumlah tersebut termasuk penganjur, urusetia, penceramah dan peserta.

“Ceramah/syarahan yang diadakan tidak boleh melebihi jam 12 tengah malam dan di premis yang terbuka atau tempat umum adalah tidak dibenarkan,” katanya dalam kenyataan, hari ini.

SPR berkata, pindaan dan tambahan pada SOP Pencegahan COVID-19 bagi pelaksanaan PRU Dewan Negeri Johor ke-15 berkuat kuasa serta-merta.

“SPR berharap semua pihak mematuhi undang-undang, peraturan dan etika kempen pilihan raya serta garis panduan pencegahan COVID-19 tersebut bagi memastikan kelancaran proses pilihan raya dan tidak menggugat ketenteraman dan keselamatan awam.

“Makluman berkenaan pindaan dan tambahan SOP Pencegahan COVID-19 boleh dirujuk portal spr.gov.my,” katanya.


Perdagangan sempadan Malaysia – Thailand susut 21 peratus

BANGKOK, 21 Safar 1442H, Jumaat – Perdagangan sempadan di antara Malaysia dengan Thailand susut 21 peratus kepada 152 bilion baht (RM20.22 bilion) bagi tempoh Januari hingga Ogos tahun ini berikutan kesan pandemik COVID-19.

Ketua Pengarah Jabatan Perdagangan Luar Negara Thailand, Keerati Rushchano berkata nilai perdagangan rentas sempadan Thailand dengan negara jiran — Malaysia, Myanmar, Laos, dan Kemboja — mencecah 497 bilion baht (100 baht = RM13.3), turun 11.5 peratus tahun ke tahun dalam tempoh lapan bulan pertama itu.

Eksport ke empat negara tersebut bernilai 293 bilion baht, susut 9.63 peratus manakala import pula bernilai 204 bilion baht, merosot 14 peratus, menjadikan lebihan perdagangan sebanyak 89 bilion baht, katanya dalam kenyataan hari ini.

“Eksport ke Malaysia berkurangan 15.43 peratus kepada 73.76 bilion baht, sementara import turun 25.53 peratus kepada 78.22 bilion baht. Ini menjadikan lebihan dagangan berjumlah 4.46 bilion baht, ” katanya.

Dalam keadaan pandemik COVID-19, Thailand hanya membuka kembali 36 daripada 97 pusat pemeriksaan sempadan untuk perdagangan dan pengangkutan barang, termasuk enam pusat pemeriksaan sempadan dengan Malaysia.

Keerati berkata perdagangan rentas sempadan Thailand termasuk perdagangan transit mencatatkan nilai 853 bilion baht, susut 7.42 peratus tahun ke tahun bagi tempoh lapan bulan pertama 2020.

Beliau berkata nilai eksport Thailand berada pada 494 bilion baht, menguncup 7.37 peratus tahun ke tahun bagi Januari hingga Ogos 2020, sementara nilai import turun 7.49 peratus kepada 358 bilion baht sekali gus merekodkan lebihan perdagangan sebanyak 136 bilion baht.

Perdagangan transit Thailand secara keseluruhan dengan Singapura, Vietnam dan Selatan China mencapai 354.5 bilion baht, susut 1.05 peratus bagi tempoh yang sama.

Nilai perdagangan transit dengan Vietnam turun 20.6 peratus kepada 39.7 bilion baht.

Bagaimanapun, perdagangan transit dengan Selatan China dan Singapura bagi tempoh yang sama masing-masing meningkat 13.6 peratus dan 12 peratus kepada 153 bilion baht dan 56.8 bilion baht. – Bernama


PRN: 80 peratus agihan kerusi BN-PH selesai

KOTA BHARU, 24 Ramadan 1444H, Sabtu – Pengagihan kerusi antara Pakatan Harapan (PH) dan Barisan Nasional (BN) bagi menghadapi Pilihan Raya Negeri (PRN) di enam negeri sudah mencapai 80 peratus, kata Setiausaha Agung UMNO, Datuk Dr Asyraf Wajdi Dusuki.

Beliau berkata, baki 20 peratus lagi masih memerlukan perincian sebelum keputusan mengenainya dimuktamadkan.

“Secara umumnya, 80 peratus kita sudah ada satu kesefahaman, cuma ada 20 peratus lagi yang memerlukan perincian dan kita nampak tidak ada masalah besar dalam perundingan, suasananya cukup positif dan sudah tentu setiap badan gabungan perlu kembali kepada parti masing-masing.

“Itu sahaja boleh saya katakan, selebihnya kita tunggu apabila kita sudah memuktamadkan,” katanya kepada pemberita selepas  Majlis Makan Colek Bersama Media Kelantan, di sini malam tadi.

Sementara itu, beliau berkata, UMNO melihat PRN melibatkan Selangor, Negeri Sembilan, Kedah, Pulau Pinang, Terengganu dan Kelantan pada tahun ini menjadi ‘ujian litmus’ pertama kerjasama dan persefahaman buat BN dan PH di peringkat persekutuan menerusi Kerajaan Perpaduan.

Katanya, sifat realistik penting dan PRN dijadikan pentas pertama bukan sahaja menguji tetapi mahu melihat perkara yang boleh ditambah baik.

“Paling penting kerajaan yang ada perlu stabil dari segi ekonomi, pembangunan sosial. Disebabkan perbalahan politik lebih empat tahun lalu Malaysia sudah jauh ketinggalan berbanding dengan negara jiran,” katanya.- Bernama


SMPC sudah cukup ‘kaya’, tak perlu bantuan kerajaan: i-Guru

Oleh Zuhayati Yazid

BANGI, 30 Safar 1443H, Khamis – Daripada membantu Sekolah Menengah Persendirian Cina (SPMC) yang tidak mengikuti sukatan pembelajaran negara, lebih baik bangunkan sekolah yang mengikuti kurikulum kerajaan.

Itulah sewajarnya terutama dalam menyalurkan peruntukan kepada sekolah – sekolah agama rakyat, tahfiz dan pondok yang terjejas akibat pandemik COVID-19, baru-baru ini.

Atas dasar itu, Presiden Ikatan Guru-Guru Muslim Malaysia (i-Guru), Ustaz Mohd Azizee Hasan menggesa, pihak berwajib bersikap waras selain mempercepatkan bantuan kepada golongan terjejas.

“Kita gesa supaya dahulukan yang memerlukan dan terjejas bukannya terus menghidupkan mereka yang tidak patuh kepada sistem pendidikan negara.

“Kalau kita lihat di sekolah persendirian Cina mereka mempunyai persatuan yang kukuh dan dapat menyumbang ke arah pembangunan sekolah berkenaan, jadi kekuatan yang mereka ada sudah cukup dan memadai untuk membangunkan mereka tanpa perlu diberikan bantuan kerajaan lagi,” katanya kepada Ismaweb.net, hari ini.

Mengulas lanjut, beliau tidak menafikan sekolah-sekolah agama rakyat, tahfiz dan pondok ada diberikan peruntukan khusus namun dananya masih belum mencukupi.

Malah, dakwanya, dana yang disediakan hanya boleh digunakan untuk kerja penyelenggaraan dan naik taraf sekolah sahaja.

“Jadi sangat adil sekiranya kita mendahulukan bantuan kepada mereka yang kekurangan berbanding bertindak ‘menyegarkan’ bantuan kepada yang sudah kaya dan selesa,” ujarnya lagi.

Dalam masa sama, Ustaz Mohd Azizee berkata, selepas pandemik melanda, banyak sekolah-sekolah agama, pondok dan tahfiz terpaksa gulung tikar berikutan ketiadaan sumber untuk meneruskan operasi termasuk membayar gaji cikgu.

Tegas beliau, berdasarkan statistik yang dimiliki tidak semua sekolah-sekolah agama diberikan bantuan kerajaan.

“Daripada 90 buah sekolah tahfiz berdaftar di Perak hanya 56 buah sekolah sahaja diluluskan bantuan, begitu juga hanya sembilan buah sekolah pondok terima dana berbanding 21 buah pondok.

“Ini baru melibatkan satu negeri dan kalau dikumpulkan semua, rasanya bantuan itu lagi diperlukan berbanding mereka yang lebih selesa,” katanya.

Sehubungan itu, beliau merayu sekolah-sekolah agama ini tidak dibiar ‘mati’ sendirian sedangkan mereka inilah perintis agamawan negara yang berteduh dalam pimpinan kerajaan Islam.


823 kes baharu, 8 kematian

KUALA LUMPUR, 8 Rabiulawal 1442H, Ahad – Kes baharu positif COVID-19 di negara ini dalam tempoh 24 jam lepas kembali kepada tiga angka pada 823 kes, selain merekodkan lapan kematian baharu.

Ketua Pengarah Kesihatan, Tan Sri Dr Noor Hisham Abdullah berkata, perkembangan terbaharu itu menjadikan kes terkumpul positif COVID-19 di Malaysia berjumlah 26,565 kes dengan kes aktif sebanyak 9,202.

Beliau berkata, kesemua jangkitan baharu itu adalah kes penularan dalam negara dengan 533 kes dilaporkan di Sabah.

“Jumlah ini (kes di Sabah hari ini) menunjukkan penurunan kes sebanyak 356 kes (40 peratus) berbanding jumlah keseluruhan kes yang dilaporkan di Sabah semalam… ini berikutan jumlah kes baharu yang dicatatkan daripada Penjara Kepayan, Kota Kinabalu telah menurun daripada 434 kes baharu semalam kepada 67 kes baharu pada hari ini.

“Bagaimanapun, jumlah ini masih tinggi berbanding negeri-negeri lain. Usaha gigih mengesan lebih banyak kes akan diteruskan di seluruh Sabah yang kini mempunyai 17 daerah merah,” katanya dalam kenyataan mengenai perkembangan COVID-19 hari ini.

Beliau berkata daripada 533 kes itu, 160 merupakan daripada kluster-kluster termasuk 27 daripada kluster baharu iaitu Kluster Titir, Kluster Omadal, Kluster Bandaran dan Kluster Jambul; 270 kes daripada saringan kontak rapat dan 103 kes daripada lain-lain saringan COVID-19.

Katanya, Pulau Pinang mencatatkan 97 kes dengan 96 daripada kluster-kluster termasuk dua kes daripada kluster baharu iaitu Kluster Bayan, selain satu kes saringan kontak rapat.

“Di Selangor pula 88 kes iaitu 39 kes daripada kluster-kluster, termasuk lima kes daripada kluster baharu iaitu Kluster Mentari; 28 kes daripada saringan kontak rapat kes positif COVID-19 dan 21 kes daripada lain-lain saringan COVID-19.

“Wilayah Persekutuan Labuan mencatatkan 26 kes iaitu 22 kes daripada kluster-kluster sedia ada, tiga kes saringan kontak rapat kes positif COVID-19 dan satu kes daripada lain-lain saringan COVID-19,” katanya.

Dr Noor Hisham berkata sebanyak 22 kes pula dicatatkan di Negeri Sembilan iaitu 13 kes daripada kluster-kluster termasuk 11 kes daripada kluster baharu iaitu Kluster Jernih, satu kes daripada saringan kontak rapat dan lapan kes daripada lain-lain saringan COVID-19. – Bernama


Kerajaan timbang cadangan darurat di Gerik, Bugaya

KUALA LUMPUR, 14 Rabiulakhir 1442H, Isnin – Kerajaan akan mempertimbang untuk mencadangkan pengisytiharan darurat di Parlimen Gerik, Perak dan Dewan Undangan Negeri (DUN) Bugaya, Sabah sekiranya kawasan itu mempunyai risiko penularan COVID-19, Dewan Rakyat diberitahu hari ini.

Menteri di Jabatan Perdana Menteri (Parlimen dan Undang-undang) Datuk Takiyuddin Hassan berkata keputusan itu akan dibuat selepas merujuk kepada Kementerian Kesihatan dan Majlis Keselamatan Negara (MKN).

“Sebagaimana kita maklum bahawa perkara ini di bawah peruntukan Perkara 150(1) Perlembagaan Persekutuan dibenarkan sekiranya Yang di-Pertuan Agong berpuas hati bahawa sesuatu kawasan atau keseluruhan Malaysia ini boleh diisytiharkan darurat.

“Ini termasuklah apa yang dibuat dalam proses Pilihan Raya Kecil (PRK) Parlimen Batu Sapi, Yang di-Pertuan Agong bersetuju untuk isytihar darurat di kawasan itu menyebabkan ia (PRK) tidak perlu diadakan.

“Tindakan yang sama dijangka diberi pertimbangan oleh pihak kerajaan sekiranya suasana Parlimen Gerik dan DUN Bugaya mempunyai risiko yang sama setelah kerajaan merujuk kepada Kementerian Kesihatan dan MKN,” katanya ketika menggulung perbahasan Rang Undang-undang Perbekalan 2021 peringkat Jawatankuasa bagi Jabatan Perdana Menteri di Dewan Rakyat hari ini.

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah pada 18 November lepas, mengisytiharkan Proklamasi Darurat di Parlimen Batu Sapi, yang sekali gus membatalkan pilihan raya kecil kerusi itu yang ditetapkan pada 5 Disember.

Pada 27 Nov, Suruhanjaya Pilihan Raya (SPR) mengumumkan pengundian PRK bagi kerusi Parlimen Gerik dan DUN Bugaya dijalankan serentak pada 16 Janauari 2021.

Menjawab pertanyaan Ahmad Fahmi Mohamed Fadzil (PH-Lembah Pantai) ketika membahaskan rang undang-undang itu yang ingin tahu sama ada kerajaan akan mengisytiharkan darurat di Sarawak sekiranya DUN Sarawak dibubarkan, Takiyuddin berkata kerajaan akan mempertimbangkan perkara itu apabila tiba masanya.

Mengenai persoalan persiapan pilihan raya dalam suasana normal baharu, Takiyuddin berkata sebagai persediaan awal, SPR telah mengenal pasti petugas pilihan raya dan memulakan taklimat serta latihan kepada mereka yang terlibat.

Beliau berkata taklimat dan latihan itu meliputi proses pilihan raya yang baharu melibatkan garis panduan atau prosedur operasi standard (SOP) pencegahan COVID-19.

“SPR juga menambah peralatan pencegahan COVID-19 seperti pelitup muka, pensanitasi tangan, peralatan perlindungan peribadi (PPE), alat pemeriksa suhu, sarung tangan getah dan seumpamanya. SPR juga sentiasa bekerjasama dengan agensi berkaitan usaha pencegahan COVID-19 seperti Kementerian Kesihatan dan MKN,” katanya. – Bernama


‘Setuju isytihar harta tapi bukan musim pilihan raya saja’

ALOR SETAR, 17 Rabiulakhir 1444H, Sabtu – Pengerusi Penaja Gerakan Tanah Air (GTA), Tun Dr Mahathir Mohamad bersetuju dengan tindakan pengisytiharan harta oleh ahli politik, namun ia perlu dilaksanakan sepanjang masa dan bukan dalam musim pilihan raya semata-mata.

Bekas perdana menteri itu berkata, sebaliknya, perkara itu perlu dibentangkan di Dewan Rakyat terlebih dahulu bagi mewajibkan ahli Parlimen mengisytihar harta masing-masing.

“Saya bersetuju (dengan pengisytiharan harta oleh ahli politik) tetapi bukan dekat dengan pilihan raya. Kita kalau hendak buat waktu mana kita tidak kira. Itu kita bercakap dalam dewan (Dewan Rakyat dan Dewan Negara),” katanya.

Beliau berkata demikian selepas turun berkempen bersama calon Pejuang bagi Parlimen Kuala Kedah Ulya Aqamah Husamuddin di Taman Bersatu, Jalan Batas Paip dekat sini hari ini.

Terdahulu, sebahagian besar daripada 72 calon PKR membuat pengisytiharan harta masing-masing berikutan syarat parti itu yang mahu semua calonnya dalam Pilihan Raya Umum ke-15 (PRU15) berbuat demikian.

Mengulas mengenai kenyataan calon BN, Sungai Buloh Khairy Jamaluddin yang bercita-cita menjadi calon perdana menteri, Dr Mahathir berkata, sesiapa sahaja boleh menjadi calon kalau mereka memenangi kerusi yang ditandingi.

“Banyak orang yang layak (jadi calon perdana menteri), tapi sama ada dia menang atau tidak belum tentu. Bila dah menang esok (nanti) cakap lah,” kata penyandang Parlimen Langkawi itu. – Bernama


Pertahanan udara Arab Saudi musnahkan dron sasar lapangan terbang

RIYADH, 17 Rabiulakhir 1443H, Isnin – Pertahanan udara Arab Saudi memusnahkan sebuah dron yang menyasarkan lapangan terbang Najran di selatan negara ini, lapor media kerajaan.

Gabungan diketuai Arab Saudi yang memerangi pergerakan Houthi – disokong Iran di Yaman – berkata dron itu dilancarkan dari lapangan terbang Sanaa pada Ahad.

Serpihan dron yang musnah bertaburan di kawasan perumahan tetapi tiada kecederaan dilaporkan, kata TV kerajaan Saudi.

Percubaan serangan itu berlaku sehari selepas pergerakan Houthi Yaman melancarkan 14 serangan dron di beberapa bandar Saudi, termasuk di kemudahan Saudi Aramco di Jeddah.

Gabungan itu berkata, ia melancarkan 13 serangan balas terhadap gerakan Houthi di Yaman pada hari Sabtu.

Operasi itu mengenai depoh senjata, sistem pertahanan udara dan sistem komunikasi dron di wilayah Sanaa, Saada serta Marib, kata gabungan itu.

Pada Jumaat lalu, pakatan turut memusnahkan tiga dron yang dilancarkan ke arah selatan Arab Saudi dan yang keempat di Yaman. – Agensi


Presiden Indonesia suara bimbang situasi di Ukraine

JAKARTA, 19 Rejab 1443H, Isnin – Presiden Indonesia Joko Widodo melahirkan kebimbangan terhadap situasi di timur Ukraine dan menggesa semua pihak meredakan ketegangan yang kian meruncing.

Joko Widodo, juga dikenali Jokowi, menegaskan semua pihak bertelagah harus mengelakkan sebarang tindakan yang boleh meningkatkan lagi ketegangan dan berusaha ke arah perdamaian.

“Perang tidak seharusnya berlaku.

“Sudah tiba masanya dunia bersatu dan bekerjasama menghadapi wabak COVID-19.

“Kini saat pemulihan ekonomi dunia, membendung kekurangan makanan, dan mencegah kelaparan,” kata presiden itu di akaun Twitternya pada Isnin.

Jokowi sebelum ini mengutarakan perkara sama empat hari lepas. Indonesia dilantik presiden G20 bagi 2022.

Pada 17 Februari, Jokowi menggesa negara anggota G20 menamatkan ketegangan seperti yang berlaku di Ukraine, hingga mengganggu pemulihan ekonomi global yang terjejas akibat pandemik COVID-19.

Bercakap pada Mesyuarat Menteri Kewangan dan Gabenor Bank Pusat, beliau menyeru G20 menumpukan usaha sama dan bekerjasama untuk menyelamatkan dunia, sekali gus membantu dunia bangkit dan kembali pulih secepat mungkin.

Sejak beberapa bulan lalu, negara barat menuduh Rusia mengumpulkan lebih 100,000 tentera berhampiran Ukraine, mencetuskan kebimbangan bahawa ia mungkin merancang serangan ketenteraan terhadap bekas jirannya Soviet.

Moscow berulang kali menafikan sebarang rancangan menyerang Ukraine dan menuduh negara-negara Barat menjejaskan keselamatan Rusia melalui peluasan anggota Pertubuhan Perjanjian Atlantik Utara (NATO) di sempadan negaranya. – Bernama


Kemaruk rebut kuasa, tiada lagi pemimpin perjuang dasar pendidikan

BANGI, 1 Rabiulakhir 1442H, Selasa – Pemimpin politik hari ini hanya kemaruk berebut kuasa melebihi kepentingan pendidikan negara berteraskan satu aliran.

Oleh sebab itu, negara kini tiada lagi pemimpin Melayu – seperti bekas Perdana Menteri, Allahyarham Tun Abdul Razak Hussien – yang lantang memperjuangkan dasar pendidikan kebangsaan, berteraskan bahasa Melayu sebagai pengantar utama.

Allahyarham Tun Razak dilaporkan begitu menjaga kedudukan Sekolah Kebangsaan (SK) di tahap tertinggi, berbanding Sekolah Jenis Kebangsaan Cina (SJKC) dan Sekolah Jenis Kebangsaan Tamil (SJKT).

Namun situasi itu berbeza dengan sekarang, kerana pemimpin hari ini tanpa segan silu mempersoal dan mempertikai peruntukan kepada sekolah vernakular, kata Ahli Jawatankuasa Ikatan Muslimin Malaysia (ISMA), Ustaz Shuhaib Ar-Rumy.

Beliau yakin, sejak dahulu lagi polisi parti politik Cina ditentukan oleh kumpulan pendesak kaum itu.

Katanya, kumpulan pendesak Cina – yang kekal wujud sehingga kini – sangat berpengaruh bagi memastikan pendidikan kaum mereka tidak mengikut dasar kebangsaan.

“Bagaimanapun, Laporan Rahman Talib berjaya menundukkan kumpulan pendesak ini dengan memberi kuasa kepada Menteri Pelajaran untuk menutup mana-mana sekolah vernakular yang tidak mengikut dasar pendidikan kebangsaan.

“Dan ia terkandung dalam Akta Pelajaran 1961,” katanya kepada Ismaweb.net, hari ini.

Ustaz Shuhaib berkata, akta itu bagaimanapun dimansuhkan selepas didesak pertubuhan radikal Cina, Dong Zong, yang kemudiannya digantikan kepada Akta Pendidikan 1996.

“Akta ini menetapkan Menteri Pendidikan tiada lagi kuasa untuk mana-mana sekolah vernakular, menyebabkan sistem pelbagai aliran kekal sehingga kini,” katanya.

Terdahulu, Presiden Persatuan Pesara Pegawai Perkhidmatan Pendidikan Malaysia (PPPPPM), Datuk Abdul Raof Hussin berkata, pemimpin kerajaan Perikatan Nasional (PN) wajar mengambil iktibar daripada sikap ambil berat Allahyarham Tun Razak terhadap bahasa Melayu sehingga mengangkat kedudukan SK di tahap tertinggi.

Sepanjang pemerintahan Allahyarham sebagai ketua negara selama enam tahun, setiap SK dilaporkan menerima peruntukan sangat lumayan jika dibandingkan dengan sekolah jenis kebangsaan Cina (SJKC) dan sekolah jenis kebangsaan Tamil (SJKT).

Abdul Raof berkata, bantuan buku teks juga hanya diberikan kepada mereka di SK sahaja, manakala sekolah vernakular langsung tidak menerimanya.

Beliau menambah, kisah ketegasan Allahyarham Abdul Rahman Talib yang menjadi satu-satunya Menteri Pelajaran berjaya menundukkan pertubuhan radikal Cina, Dong Jiao Zong perlu diteladani.

Katanya, Allahyarham bukan sahaja berjaya mempengaruhi lebih separuh sekolah menengah persendirian Cina (SMPC) untuk masuk ke dalam sistem pendidikan negara, dengan menggunakan kekuatan politiknya.

Katanya lagi, Allahyarham juga dengan tegas berjaya mewujudkan Akta Pelajaran 1961 yang mampu mengawal selia sekolah vernakular.


MCA mula ‘bersuara’, Zahid perlu lebihkan komponen BN, bukan DAP

BANGI, 2 Zulkaedah 1444H, Isnin – Parti perkauman, MCA mengingatkan Datuk Seri Ahmad Zahid Hamidi supaya mengutamakan parti-parti komponen dalam Barisan Nasional (BN), bukannya melebihkan Pakatan Harapan terutamanya DAP.

Setiausaha Agung MCA, Datuk Chong Sin Woon berkata, Zahid dinasihatkan supaya berpegang kepada prinsip dan berhati-hati dalam segala perkara berkaitan hubungan atau kerjasama antara BN dan PH.

“Perlu diingatkan bahawa sebagai Pengerusi BN, beliau haruslah menjaga kepentingan dan mengutamakan parti-parti komponen dalam BN, bukannya mengutamakan PH terutamanya DAP,” katanya dalam kenyataan, hari ini.

Terdahulu, Zahid yang juga Presiden UMNO berkata, ahli UMNO, MCA boleh menyokong calon DAP – yang mana konsep sama dilaksanakan oleh pengundi UMNO menyokong dan mengundi calon MCA pada pilihan raya sebelum ini.

Justeru katanya, kaedah itu boleh diguna pakai untuk menyokong calon dari DAP.

Beliau berkata, atas dasar kebersamaan kaedah itu boleh digunakan untuk memilih calon dalam parti Kerajaan Madani.

Sebelum itu, pengundi UMNO di enam negeri yang akan menghadapi PRN diminta memilih calon DAP di kawasan masing-masing demi mengukuhkan kedudukan kerajaan.

Ahli Majlis Kerja Tertinggi UMNO, Datuk Seri Ahmad Maslan berkata, tindakan itu wajar mengikut disiplin parti apabila berada dalam kerajaan.


BERJASA Shah Alam salur sumbangan kepada asnaf, miskin bandar

SHAH ALAM, 19 Ramadan 1442H, Sabtu – BERJASA Bahagian Shah Alam memberi sumbangan kepada 45 penerima menerusi Program Siri 1 Bantuan Prihatin Ramadan.

Ketua Pemuda BERJASA Pusat, Ustaz Fahmi Bazlan Muda berkata, rata-rata penerima mengucapkan rasa syukur dan penghargaan tidak terhingga kepada semua pihak yang terbabit.

Katanya, penghargaan itu juga dizahirkan khusus kepada penyumbang dan seluruh Jawatankuasa BERJASA Shah Alam yang turun padang menyantuni masyarakat asnaf dan golongan miskin bandar dari kalangan B40 di Kawasan DUN Batu 3, Parlimen Shah Alam.

“Semoga aktiviti ini menjadi permulaan kepada langkah-langkah BERJASA mendekati masyarakat,

“Selain dapat menyelami masalah serta isu-isu yang berlaku,” katanya dalam satu kenyataan, hari ini.

Ustaz Fahmi berkata, visi BERJASA adalah untuk menjadi parti pilihan anak muda dan pilihan rakyat yang mencari alternatif kepada parti-parti sedia ada.

“Kita juga tidak mahu ketinggalan dalam isu-isu kebajikan. Namun lebih besar hasrat kita adalah memimpin dan menerajui perjuangan politik berteraskan agama dan bangsa.

“BERJASA akan membuka ruang seluas-luasnya kepada pihak-pihak yang ikhlas berjuang.

“Khususnya dalam membina kuasa baru politik negara mendepani kuasa-kuasa asing yang cuba merosakkan masa depan negara,” katanya.


Serah pada PM tentukan tarikh bubar Parlimen: Mahdzir

NILAI, 7 Zulhijjah 1443H, Khamis – Tarikh pembubaran parlimen bagi mengadakan Pilihan Raya Umum ke-15 (PRU15) perlu diserahkan kepada Perdana Menteri Datuk Seri Ismail Sabri Yaakob untuk menentukannya, kata Naib Presiden UMNO Datuk Seri Mahdzir Khalid.

Beliau berkata ini kerana Ismail Sabri lebih mengetahui masa yang sesuai untuk mengadakan pilihan raya, meskipun beliau turut mempunyai jawatan tinggi dalam UMNO.

“Kita serah pada Perdana Menteri (tarikh pembubaran Parlimen). Meskipun (saya) ada jawatan dalam parti tetapi pembubaran Parlimen seeloknya biarlah kita ajukan pada Perdana Menteri..saya fikir dia tahu masa yang sesuai,” katanya kepada pemberita selepas merasmikan Program Pembangunan Peruncitan Mara : Halmart di sini, hari ini.

Beliau berkata demikian bagi mengulas laporan media yang mengatakan lima kepemimpinan tertinggi UMNO belum duduk berbincang tarikh pembubaran Parlimen bagi memberi laluan kepada PRU15 meskipun ketetapan itu dikemukakan dalam Perhimpunan Agung UMNO 2021 pada Mac lepas. – Bernama


Dong Zong gesa kerajaan percepat salur peruntukan pendidikan

BANGI, 1 Jamadilakhir 1443H, Selasa – Tatkala rakyat berdepan krisis banjir dan ancaman varian Omicron, pertubuhan pendidikan Cina, Dong Zong menggesa kerajaan mempercepatkan penyaluran peruntukan kepada sektor pendidikan seperti yang diumumkan dalam Belanjawan 2022.

Bahkan, Pengerusi Dong Zong, Tan Tai Kim turut meminta kerajaan menyelesaikan masalah kekurangan guru di Sekolah Jenis Kebangsaan Cina (SJKC) susulan sesi persekolahan baru akan bermula pada bulan Mac ini.

Katanya, ia perlu dilakukan agar setiap sekolah mempunyai peruntukan yang mencukupi untuk membiayai perbelanjaan pentadbiran seperti membayar bil air dan elektrik, menaik taraf serta menyelenggara kemudahan sekolah.

Selain kerja pembasmian kuman dan memastikan urusan pentadbiran serta pendidikan di SJKC berjalan dengan lancar, katanya.

Tai Kim berkata, Dong Zong juga kurang jelas berhubung peruntukan pendidikan yang diumumkan dalam Belanjawan 2022 dan memohon agar kerajaan memberikan perincian.

Bagaimanapun katanya, kerajaan sampai ke hari ini belum memberikan apa-apa penjelasan berhubung perkara itu.

“Walaupun peruntukan untuk pembangunan pendidikan dalam belanjawan telah bertambah dengan banyak sekali, tetapi belanjawan tersebut bukan sahaja tidak menyebut tentang sekolah mubaligh dan SMJK, bahkan tidak juga menyebut peruntukan untuk pembinaan SJKC baru dan pembinaan sekolah baru untuk SJKC yang dipindahkan ke kawasan lain.

“Sama ada SMPC dan tiga IPTS kendalian masyarakat Cina akan mendapat peruntukan dan adakah kerajaan akan membiayai perbelanjaan bil elektrik, air dan penyelenggaraan kumbahan di SJKC juga menjadi tanda tanya.

“Kami berpendapat, kerajaan sepatutnya memasukkan sekali peruntukkan kepada sekolah-sekolah dan IPTS ini dalam belanjawan,” katanya seperti dilapor Oriental Daily pada Jumaat lepas.

Di samping itu, Tai Kim berkata, Dong Zong telah meningkatkan komunikasi dan kerjasama dengan Sekolah Menengah Persendirian Cina (SMPC) untuk memastikan kelancaran Sijil Peperiksaan Bersepadu (UEC) 2021.

Dong Zong berterima kasih kepada semua SMPC, ibu bapa dan pelajar-pelajar yang memberi kerjasama.

Dilaporkan, pada masa ini, proses penyemakan dan pemarkahan UEC sedang berjalan dan selepas keputusannya diumumkan, lepasan SMPC boleh memohon untuk meneruskan pelajaran di IPT dalam dan luar negara.

“Pandemik yang melanda ini juga menyebabkan SMPC menanggung beban yang berat, ada yang terpaksa menggunakan wang simpanan dan 25 peratus dari pelajar SMPC di seluruh negara tidak mampu membayar yuran pengajian SMPC.

“Hanya setelah bantuan dihulurkan oleh pelbagai pihak barulah beban yang ditanggung oleh SMPC dan para pelajar berkurangan. Diharap ekonomi negara akan pulih dan kutipan sumbangan untuk SMPC dapat dipertingkatkan,” katanya.

Pada masa sama, Tai Kim berkata, Dong Zong berharap, kerajaan akan mengamalkan prinsip kesamarataan dalam pendidikan dengan menginstitusikan peruntukan bagi pembinaan dan penambahan sekolah vernakular.

Katanya, kerajaan juga patut menubuhkan jawatankuasa bebas penyelia pendidikan bagi menyelia penggunaan kuasa awam oleh KPM untuk memastikan pentadbiran yang cemerlang dan kemajuan sekolah vernakular.


Israel berterima kasih pada Palestin hantar  bomba bantu padam kebakaran

BAITULMAQDIS, 10 Muharram 1443H, Khamis – Kebakaran besar di hutan bukit berdekatan Baitulmaqdis berjaya dikawal, setelah pasukan bomba Israel – yang turut dibantu anggota Palestin dan Tentera Udara Israel – berusaha memadamkan kebakaran selama tiga hari.

Pasukan bomba Israel mendakwa, tiada kecederaan serius dilaporkan dalam kebakaran terburuk di wilayah Baitulmaqdis itu selama bertahun-tahun.

Penduduk yang dipindahkan dari beberapa komuniti kecil telah kembali ke kediaman pada Isnin, dan Israel menarik balik permintaan untuk sokongan udara antarabangsa bagi memadamkan kebakaran di kawasan seluas lebih 4,200 ekar itu.

Perkhidmatan bomba Israel dalam satu kenyataan mendakwa, setelah 52 jam mengawal api, semua kawasan terbabit kebakaran di sekitar Baitulmaqdis dapat dikawal.

Ratusan keluarga dipindahkan dari 10 kampung di sebelah barat bandar sepanjang tempoh tiga hari itu. Bagaimanapun tiada korban jiwa dilaporkan.

Kebakaran yang berlaku pada Ahad itu menyebabkan kepulan asap besar memenuhi ruang udara di seluruh bandar.

Operasi memadam kebakaran turut disertai beberapa trak bomba daripada Pihak Berkuasa Palestin (PA) yang mengambil bahagian sejak Selasa.

“Saya ingin mengucapkan terima kasih kepada pemimpin PA (Mahmoud) Abbas atas inisiatifnya menghantar anggota bomba untuk membantu Israel.

“Keprihatinan ini dan menyelamatkan nyawa manusia adalah kepentingan bersama bagi kita semua,” kata Menteri Pertahanan Israel, Benny Gantz dalam satu kenyataan.- Agensi


India: Lelaki Hindu ditangkap serang muslim minum air di kuil

NEW DELHI, 28 Rejab 1442H, Sabtu – Seorang lelaki Hindu ditangkap pada Sabtu kerana menyerang budak lelaki beragama Islam yang minum air di sebuah kuil di bandar berhampiran New Delhi.

Serangan itu berlaku di Ghaziabad, sebuah bandar di negeri utara Uttar Pradesh, sekitar 33 kilometer dari ibu negara.

Tertuduh, Shringi Nandan Yadav ditangkap setelah video serangan kejamnya tersebar di media sosial.

Video itu memaparkan perbuatan Yadav memukul mangsa dikenali sebagai Asif tanpa belas kasihan.

“Kita telah menangkap pelaku setelah video itu menjadi tular di media sosial. Kami sedang menyiasat untuk mengenal pasti alasan suspek di atas perbuatannya itu,” kata Jurucakap Polis Ghaziabad, Varun Kumar.

Keganasan terhadap umat Islam dan masyarakat minoriti lain semakin kerap berlaku di India sejak Parti Bharatiya Janata (BJP) yang dipimpin Perdana Menteri, Narendra Modi berkuasa pada tahun 2014.

Menurut Human Right Watch (HRW), serangan berterusan terhadap kaum minoriti terutama umat Islam, bahkan pihak berkuasa juga tidak mengambil tindakan ke atas pemimpin BJP yang menghina serta melakukan keganasan ke atas orang muslim di negara itu.

Siri serangan mengejutkan adalah keganasan yang meletus di New Delhi pada Februari lalu.

Sekurang-kurangnya 53 orang terbunuh – majoriti beragama Islam – dan lebih 200 cedera serta harta benda musnah dalam serangan yang disasarkan oleh perusuh Hindu, menurut HRW. – Agensi


Hari hitam buat Parlimen Malaysia bila kekecohan mula dicetus PM

BANGI, 4 Rabiulawal 1445H, Rabu – BERJASA menyifatkan kekecohan yang berlaku ketika Perdana Menteri, Datuk Seri Anwar Ibrahim menjawab isu melepaskan tanpa membebaskan (DNAA), Datuk Seri Dr Ahmad Zahid Hamidi di Dewan Rakyat semalam, sebagai hari hitam buat Parlimen Malaysia.

Naib Presiden BERJASA, Ir Ts Muhammad Lukman al-Hakim Mohamad berkata, suasana kekecohan itu tidak ubah seperti ‘zoo’ apabila Ahli-ahli Parlimen hilang pertimbangan dan menjerit terhadap satu sama lain.

Beliau berkata, ini selepas Anwar gagal menjawab isu DNAA kes rasuah, pecah amanah dan penggubahan wang haram Timbalan Perdana Menteri, sebelum melemparkan tuduhan rasuah kepada Ahli Parlimen Putrajaya.

“Suasana menjadi kecoh tak ubah seperti zoo. Ahli Parlimen Putrajaya akhirnya hilang pertimbangan dan menjerit bahawa beliau yakin PM peliwat.

“Beliau dipersalahkan oleh Speaker Dewan Rakyat dan diarah keluar dewan. Seluruh kumpulan pembangkang keluar dewan sebagai tanda solidariti,” katanya dalam kenyataan, hari ini.

Menurut Muhammad Lukman, suasana itu menggambarkan Ahli Parlimen yang dilantik rakyat bagi menggubal undang-undang demi kemaslahatan negara mengkhianati amanah dan mandat yang diberikan.

“Dewan yang mulia jadi medan bertikam lidah, melempar tuduhan jahat dan fitnah dari kedua-dua belah pihak tanpa akhlak dan kredibiliti sebagai Ahli Parlimen.

“Yang lebih menyedihkan ini semua dimulakan oleh seorang PM,” katanya.

Semalam, Dewan Rakyat bertukar kecoh selepas penjelasan Anwar membabitkan Presiden UMNO itu mengundang gelak tawa sinis Ahli Parlimen Putrajaya, Datuk Seri Dr Radzi Jidin.

“You boleh gelak… you boleh gelak Putrajaya, kerana you buat perkara itu. Semasa pentadbiran (PN) you buat perkara itu,” dakwa Anwar.

Kenyataan itu membangkitkan rasa berang Radzi lalu menyebabkannya bingkas berdiri menggesa Anwar menarik balik kata-kata berkenaan.

Radzi mendakwa kenyataan dibuat Anwar itu berniat jahat kerana menuduh beliau melakukan salah laku ketika berkhidmat dalam pentadbiran kerajaan sebelum ini.


COVID-19: Angka kes positif di India kini lebih 7.8 orang

NEW DELHI, 7 Rabiulawal 1442H, Sabtu – Sebanyak 53,370 kes baharu COVID-19 dilaporkan di India dalam tempoh 24 jam yang terakhir.

Angka berkenaan sekali gus menjadikan jumlah kes keseluruhan wabak di negara itu melebih 7.8 juta.

Kementerian Kesihatan pada Sabtu melaporkan, sebanyak 117,956 kematian berlaku termasuk 650 angka korban terbaharu.

Maharashtra, Kerala dan Karnataka masing-masing adalah negeri paling teruk dilanda wabak itu selain mencatatkan jumlah pulih harian tertinggi.

Bulan lalu, India mencapai hampir 100,000 kes dalam sehari, manakala ujian saringan diadakan secara konsisten.

India masih merekodkan lebih daripada 50,000 kes sehari ketika rakyat negara itu melakukan persiapan bagi menyambut perayaan.

Pada masa sama, pegawai kesihatan turut memberi amaran mengenai risiko penularan wabak sekiranya orang ramai masih lagi berkumpul. – Agensi


Kemerdekaan berlandas al-Quran

1. ALLAH persembahkan perjalanan hidup Nabi Ibrahim sebagai usaha seorang hamba untuk memerdekakan dirinya dari kesesatan agama dan pemikiran.

Perjuangan yang panjang berhadapan dengan kaum bahkan keluarganya sendiri diceritakan di dalam al-Quran menggambarkan bagaimana Ibrahim berjuang membebaskan dirinya dari kepercayaan yang salah.

1.1 Hari ini pelbagai kepercayaan menyeleweng yang membelenggu pemikiran anak bangsa yang diungkap dengan pelbagai istilah moden seperti liberalism, pluralism dan sebagainya memesongkan mereka dari kerangka aqidah Islamiyyah. Merdekakah kita?

2. Allah ceritakan kepada kita kisah Nabi Syuaib yang berjuang memerdekakan kaumnya dari kezaliman belenggu ekonomi. Allah tegaskan di dalam al-Quran bahawa kekayaan bukan hanya terkumpul dalam kelompok tertentu sahaja. Firman Allah:

كَيْ لا يَكُونَ دُولَةً بَيْنَ الأغْنِيَاءِ مِنْكُمْ

(Ketetapan yang demikian) supaya harta itu tidak hanya beredar di antara orang-orang kaya dari kalangan kamu. (Surah al-Hasyr: 7)

Malah di dalam al-Quran, Allah menegur sikap orang-orang yang mengumpul harta tanpa memikirkan kesejahteraan sosial dan keadilan pembahagian kekayaan di dalam masyarakat.

3. Al-Quran turut membayangkan perjuangan Nabi Musa yang berusaha memerdekakan kaumnya dari penindasan pemimpin yang zalim. Penyusunan struktur masyarakat yang tidak adil serta zalim mendidik Nabi Musa berjuang membebaskan mereka dari kejahatan pemerintah, aqidah yang rosak serta kerosakan sosial.

4. Kemuncaknya Allah datangkan Rasulullah untuk memerdekakan Quraysh dari sistem jahiliyyah yang membelenggu dan merosakkan seluruh kehidupan mereka.

Aqidah mereka sesat, struktur sosial yang zalim, ekonomi yang menindas dan pelbagai kebejatan sosial diperbaiki dan disusun semula oleh Rasulullah melalui panduan dari al-Quran.

Moga Allah menjadikan kita umat yang berpegang kepada al-Quran dalam memahami erti kemerdekaan.

Dr Ahmad Sanusi Azmi
Setiausaha Majlis Ulama ISMA (MUIS)


Hujan lebat berterusan diramal landa Sarawak hingga esok

KUALA LUMPUR, 28 Jamadilawal 1444H, Jumaat – Hujan lebat berterusan dijangka berlaku di beberapa kawasan di Sarawak bermula hari ini sehingga esok, demikian menurut amaran cuaca yang dikeluarkan Jabatan Meteorologi Malaysia (MetMalaysia).

Berdasarkan amaran yang dikeluarkan pada 9 pagi ini, hujan sangat lebat tahap bahaya diramal melanda Kuching, Serian, Samarahan, Sri Aman dan Betong manakala hujan lebat peringkat buruk berterusan dijangka berlaku di Sarikei serta Mukah membabitkan Tanjung manis dan Daro.

Sementara itu, hujan berterusan peringkat waspada diramal melanda Sibu, Mukah (Matu, Dalat dan Mukah), Bintulu, Miri (Subis, Beluru, Miri dan Marudi) serta Limbang.

Amaran peringkat waspada juga dijangka berlaku di bahagian Pedalaman Sabah iaitu di Sipitang, Kuala Penyu dan Beaufort; Pantai Barat; Sandakan (Telupid, Kinabatangan, Beluran dan Sandakan) serta Kudat. Labuan turut diramal mengalami cuaca sama.

Sementara itu, Agensi Pengurusan Bencana Negara (NADMA) menerusi kenyataan di Facebook rasminya meminta Jawatankuasa Pengurusan Bencana peringkat negeri/daerah diaktifkan berikutan amaran tersebut.

Pada masa sama, jawatankuasa berkenaan diminta meningkatkan tahap kesiapsiagaan bagi menghadapi bencana yang mungkin berlaku terutama di kawasan berisiko tinggi.

“Pastikan setiap pusat pemindahan sementara (PPS) dilengkapi keperluan asas dan Pos Kawalan Tempat Kejadian (PKTK) mempunyai segala aset pengoperasian mencukupi serta berada di dalam keadaan baik dan bersedia untuk digunakan,” menurut kenyataan itu.

NADMA melalui Pusat Kawalan Bencana Negara (NDCC) sentiasa memantau situasi parameter maklumat teknikal dengan kerjasama pelbagai agensi teknikal.


Mutasi COVID-19 India, mufti dan polis

1. MUTASI berganda virus COVID-19 B1617 yang telah melumpuhkan sistem kesihatan India dan menjangkiti lebih 17 negara dunia kini telah dikesan di Malaysia

2. Ia dikesan melalui warga India yang masuk ke Malaysia. Carian umum jadual penerbangan di KLIA jelas menunjukkan penerbangan dari Malaysia dan India masih berlaku dan sempadan negara tidak ditutup sepenuhnya

3. Tahukah anda varian merbahaya ini juga disebut super spreader (penyebar yang berkuasa tinggi) kerana ia memiliki kuasa penyebaran lebih 20 peratus dari virus asal. Ia juga boleh melumpuhkan sistem imunisasi badan 50 peratus lebih kuat

4. Ada sesetengah mutasi virus lain sebagai contoh yang ditemui di UK bahkan memiliki kuasa penyebaran 70 peratus lebih hebat berbanding virus asal

5. Sungguh, apa yang kita khuatiri selama ini telah berlaku di hadapan mata. India melakukan kesilapan kerana mengadakan pilihan raya umum dan membenarkan pesta perayaan umum diadakan secara besar-besaran

6. Kita juga telah melakukan kesilapan dengan membenarkan bazaar Ramadhan beroperasi tanpa kawalan dan memanjangkan waktu operasi bazaar Aidilfitri sehingga jam 2 pagi

7. PKP 3.0 adalah amat perlu tapi pandangan saya ia telah terlambat

8. Pandangan Mufti Wilayah Persekutuan yang menyatakan hukum haram balik ke kampung ketika perayaan Aidilfitri yang akan datang jika mampu menyebarkan wabak adalah tepat. Tapi ia dipolemikkan kerana ramai yang marah dengan kepatuhan SOP di kalangan ahli politik dan artis terkenal tanah air

9. Jangan campur adukkan isu. Tugas mufti adalah untuk mengeluarkan fatwa. Penguatkuasaan adalah tugas pihak berkuasa seperti polis

10. Polis juga ada masalah mereka tersendiri. Mereka telah kepenatan. Mereka juga berpuak-puak dan cuba dikuasai mafia dan menteri

Ir Ts Muhammad Lukman Al Hakim Mohamad
Ahli Jawatankuasa Pusat BERJASA


Taliban arah penyampai berita tutup seluruh muka ketika bersiaran

KABUL, 19 Syawal 1443H, Jumaat – Pemerintah Taliban di Afghanistan mengarahkan semua penyampai berita wanita di saluran televisyen menutup seluruh muka sepanjang bertugas.

Arahan itu dikeluarkan Kementerian Kebajikan yang ditugaskan untuk menguatkuasakan ketetapan berkenaan bersama-sama dengan Kementerian Penerangan dan Kebudayaan, lapor saluran TOLOnews di Twitternya, hari ini.

Kenyataan tersebut memaklumkan arahan yang dikeluarkan dua kementerian terbabit adalah muktamad dan tidak boleh dirunding lagi.

Kenyataan berkenaan dihantar kepada Moby Group, yang merupakan pengendali TOLOnews dan beberapa rangkaian saluran televisyen serta radio di Afghanistan.

Sebelum ini kebanyakan penyampai wanita di saluran televisyen hanya memakai selendang ketika bersiaran.

Bulan lalu, Taliban mengeluarkan peraturan baru dengan mewajibkan golongan wanita menutup keseluruhan badan dari kepala hingga ke kaki ketika berada di tempat awam.

Menteri Dalam Negeri, Sirajuddin Haqqani berkata, pemakaian burqa sebagai mewujudkan persekitaran bermaruah bagi kaum wanita.

Selain menyifatkan pentadbiran Taliban komited menjaga hak terhadap setiap individu di negara pentadbirannya. – Agensi


Kes harian COVID-19 lebih 100,000, India muncul titik panas global

NEW DELHI, 26 Syaaban 1442H, Khamis – India muncul sebagai titik panas global bagi pandemik COVID-19, setelah merekodkan jumlah jangkitan harian tertinggi di dunia dalam beberapa hari terakhir.

Pada Rabu, India melaporkan sebanyak 115, 736 jangkitan baharu, sekaligus menjadikannya sebagai lonjakan terbesar sejak wabak itu bermula.

Kesan lonjakan virus yang cepat di negara pembangun vaksin terbesar di dunia itu memperlahankan tempoh penghantaran vaksin ke negara lain.

Pada masa sama, pakar kesihatan menuding jari ke atas penduduk di negara itu yang tidak mengamalkan Prosedur Operasi Standard (SOP) ketika penularan wabak pada tahun ini.

Sebelum ini, orang ramai yang kebanyakannya tidak memakai pelitup muka telah berkumpul pada perhimpunan politik besar-besaran yang diadakan di lima negeri pada pilihan raya tempatan.

Lebih membimbangkan, festival keagamaan selama sebulan yang menyaksikan ratusan penduduk berkumpul setiap hari untuk berenang di sungai Gangga yang sedang berlangsung di negeri Uttarakhand.

Majlis perkahwinan yang menyaksikan perkumpulan orang ramai turut menjadi punca peningkatan kes harian COVID-19.

Sehari sebelum Mumbai merekodkan jumlah jangkitan COVID-19 tertinggi, beberapa premis seperti pasar, kereta api dan pantai sesak dengan kehadiran orang ramai.

Sementara itu, Presiden Kesihatan Awam India, Srinath Reddy berkata, penggubal undang-undang dan masyarakat setempat sebelum ini berasa selamat kerana menganggap bahawa wabak ini bakal berakhir.

Beliau berkata, mereka juga menganggap diri sendiri sebagai kebal daripada dijangkiti wabak itu.

“Ini adalah tidak benar dan menyebabkan orang ramai tidak mematuhi langkah-langkah pencegahan kesihatan awam,” katanya.

Malah, pakar kesihatan memberi amaran bahawa lebih banyak lagi varian dari Britain, Afrika Selatan dan Brazil yang akan menyumbang kepada peningkatan kes di negara itu. -Agensi


Agresifnya pendakyah Kristian di Malaysia

DISEBABKAN beberapa kes mahkamah antara saya dan pemimpin DAP adalah melibatkan isu Kristianisasi di Malaysia, saya telah membeli dan membaca buku-buku tertentu untuk lebih mendalami isu ini.

Antara buku yang baru sahaja saya beli dan baca adalah sebuah buku yang dijual secara banyak sekali bertajuk “Lakukan Apa yang Benar: Satu Panduan Perundangan yang Praktikal untuk Gereja-gereja di Malaysia”.

Buku ini diterbitkan hasil daripada “Keperluan untuk membekali umat Kristian dengan pengetahuan asas undang-undang supaya mereka boleh melaksanakan hak Perlembagaan mereka dalam mengamalkan dan menyebarkan iman Kristian dengan bijaksana dan berani,”.

Setelah membaca buku ini, fahamlah saya bahawa apa yang saya nyatakan selama ini mengenai keagresifan pendakyah Kristian di Malaysia sememangnya adalah sesuatu yang betul.

Berdasarkan kepada kandungan buku ini, maka nyatalah bahawa merekalah, dan bukannya umat Islam seperti saya, yang lebih banyak mengocak keharmonian kehidupan beragama di Malaysia.

Sebegitu agresifnya mereka sehingga mereka boleh menganggap enakmen-enakmen kawalan dan sekatan penyebaran agama bukan Islam yang diluluskan oleh negeri-negeri sebagai “batal dan tidak berlaku vis-a-vis Perlembagaan Persekutuan”.

Alasan yang mereka berikan adalah: “Pembuat undang-undang negeri mungkin telah bertindak di luar kuasa yang sah dalam menguatkuasakan undang-undang ini” kerana “enakmen-enakmen tersebut memberi kesan larangan yang signifikan, bahkan absolut untuk penyebaran agama-agama lain kepada orang Islam, dan bukan hanya satu kawalan dan sekatan,”

Pendirian mereka ialah:  “Kerajaan negeri tidak diperkasakan untuk melarang mentah-mentah penyebaran agama-agama bukan Islam kepada seorang Muslim” kerana “di negara yang menjamin kebebasan beragama untuk setiap orang, termasuk seorang Muslim, perkataan ‘kawalan dan sekatan’ tidak boleh ditafsirkan sebagai ‘melarang secara total,”

Turut ditegaskan oleh mereka adalah bahawa “Meletakkan tanggungjawab pada orang bukan muslim untuk memastikan agama orang yang sedang berbincang atau bercakap dalam usaha menyekat penyebaran juga tidak dapat diterima akal,”

Ini diikuti oleh gesaan buku ini kepada gereja-gereja di Malaysia yang berbunyi begini:

“Kita tidak boleh berbau perkauman atau mendiskriminasi agama dalam penginjilan hanya kerana undang-undang buatan manusia yang tidak menguntungkan bagi kami. Lagi pula, siapa yang harus kita taati: Tuhan atau manusia?”

Salahkah jika kandungan buku ini membuat pembacanya menyimpulkan bahawa:

(1) Pendakyah Kristian di Malaysia tidak berpuas hati dengan kawalan dan sekatan yang dikenakan ke atas mereka untuk mendakyahkan agama Kristian kepada umat Islam.

(2) Pendakyah Kristian di Malaysia berpendirian bahawa enakmen-enakmen yang mengawal dan menyekat penyebaran agama bukan Islam kepada umat Islam adalah bercanggah dengan Perlembagaan Persekutuan.

(3) Di atas alasan keterbatalan enakmen-enakmen ini, dan di atas alasan mereka perlu mentaati Tuhan dan bukannya manusia, pendakyah Kristian di Malaysia tetap mahu berusaha untuk mengkristianisasikan umat Islam.

Bukankah semua ini adalah punca utama kepada ketidakharmonian kehidupan beragama di Malaysia?

Dan keagresifan mereka tidak terhad dalam isu penyebaran agama sahaja kerana enakmen-enakmen yang menghalang kalimat dan ekspresi, yang dikhususkan kepada umat Islam dari digunakan oleh orang bukan Islam juga turut dipersoalkan oleh mereka.

Tegas buku ini: “Sebagaimana yang telah dibahaskan dalam bab mengenai penukaran agama, adalah disarankan bahawa undang-undang yang melarang penggunaan istilah-istilah dalam Bahasa Melayu mungkin bertentangan dengan peruntukan Perlembagaan Persekutuan,’.

Tambah buku ini lagi: “Tambahan pula, larangan mengenai penggunaan Bahasa Melayu sebagai media pengajaran di gereja juga bertentangan dengan Dasar Pendidikan Kebangsaan yang membuat Bahasa Melayu sebagai satu subjek wajib di semua sekolah rendah dan menengah,”.

Begitulah agresifnya pendakyah Kristian di Malaysia ini.

Dr Kamarul Zaman Yusoff

Penafian: Artikel ini adalah pendapat penulis dan tidak ada kaitan dengan Ismaweb.net atau Media Isma Sdn Bhd.


Muhyiddin dipanggil SPRM beri keterangan, bukan suspek

KUALA LUMPUR, 27 Rejab 1444H, Sabtu – Bekas Perdana Menteri, Tan Sri Muhyiddin Yassin hari ini berkata beliau telah dipanggil Suruhanjaya Pencegahan Rasuah Malaysia (SPRM) untuk memberi keterangan mengenai projek Jana Wibawa.

Pengerusi Perikatan Nasional (PN) itu berkata, ia berkaitan penganugerahan kepada kontraktor terpilih di bawah projek berkenaan, yang didakwa oleh pihak tertentu berkemungkinan terdapat unsur tatacara perolehan yang tidak mengikut peraturan.

Muhyiddin yang juga Presiden Bersatu berkata, SPRM memaklumkan beliau dipanggil bagi memberikan keterangan, dan bukan sebagai suspek yang dikaitkan untuk sebarang tindakan pendakwaan.

“Jana Wibawa adalah projek yang diusahakan pihak Kementerian Kewangan (MOF) yang dicadangkan Menteri Kewangan ketika itu Datuk Seri Tengku Zafrul, untuk membantu kontraktor Bumiputera semasa COVID-19, yang kalau tidak dibantu sebahagian besar akan gulung tikar.

“Cadangan itu dibawa ke Kabinet dan luluskan. Kita laksanakan dengan meminta Persatuan Pemborong Bumiputera untuk mengemukakan nama-nama kontraktor berwibawa yang diluluskan Lembaga Pembangunan Industri Pembinaan (CIDB),” katanya kepada pemberita selepas merasmikan program Blood Donation Drive Yayasan Tan Sri Muhyiddin Charity Golf di sini, hari ini.

Katanya, peraturan itu ditetapkan oleh Menteri Kewangan yang mempunyai kuasa penentu untuk memilih, atau kementerian yang terlibat dengan projek-projek tadi untuk memberi pertimbangan, menilai sama ada yang mohon itu layak atau tidak.

Sehubungan itu, Muhyiddin menegaskan bahawa beliau tidak terlibat dalam proses mempertimbangkan atau meluluskan projek berkenaan kerana ia tertakluk di bawah MOF.

“Jadi apa terlibat dengan saya? Tiada, cuma menyalurkan sahaja. Adakah saya memutuskan? Tidak sama sekali. Saya jelaskan juga, ada yang ditanya kenal ke tidak kontraktor? Saya tak kenal, tak pernah berjumpa pun dengan mereka, nama-nama syarikat pun saya tak tahu,” katanya.

Sebelum ini, Timbalan Perdana Menteri, Datuk Seri Dr Ahmad Zahid Hamidi dilaporkan berkata, projek Jana Wibawa ditangguh pelaksanaannya bagi meneliti semula sama ada tata cara perolehannya dibuat mengikut peraturan ditetapkan perbendaharaan.

Menurut Ahmad Zahid yang juga Menteri Kemajuan Desa dan Wilayah, penangguhan projek melibatkan nilai RM5.7 bilion itu dibuat kerana terdapat unsur kaedah perolehan dibuat secara tender terpilih atau runding terus.- Bernama


Penyertaan Bersatu, Zahid serah kepada jawatankuasa MN

TANJUNG MALIM, 25 Zulhijjah 1441H, Sabtu  – Presiden UMNO Datuk Seri Dr Ahmad Zahid Hamidi berkata, beliau menyerahkan seluruhnya kepada Jawatankuasa Muafakat Nasional (MN), berhubung penyertaan Bersatu dalam gabungan UMNO-PAS itu.

Beliau berkata, jawatankuasa itu dipengerusikan bersama Timbalan Presiden UMNO Datuk Seri Mohamad Hasan dan Timbalan Presiden PAS Datuk Tuan Ibrahim Tuan Man.

“Jawatankuasa ini telah mengambil jalan terbaik untuk memurnikan keadaan atas rasa perkongsian politik. Mudah-mudahan ini akan memberikan keberhasilan yang optimum, apabila Pilihan Raya Umum diadakan,” katanya selepas pelancaran Jentera Pemuda Barisan Nasional (BN) Pilihan Raya Kecil (PRK) Dewan Undangan Negeri (DUN) Slim di Dewan Rajawali Felda Residence Trolak di sini, hari ini.

Perdana Menteri Tan Sri Muhyiddin Yassin yang juga Presiden Bersatu dalam perutusan bersempena persidangan Srikandi, Armada dan Bahagian Bersatu 2020 hari ini, berkata, penyertaan Bersatu dalam MN akan dimuktamadkan dalam masa terdekat.

Dalam pada itu, Ahmad Zahid yang juga Pengerusi BN berkata parti politik yang mahu bekerjasama dengan BN haruslah benar-benar ikhlas dan bersedia menterjemahkannya dalam semua bentuk kerjasama politik termasuk pada PRK DUN Slim.

Zahid berkata, sebarang perbezaan pendapat atau pegangan politik perlu diketepikan, kerana yang penting adalah kejujuran dan keikhlasan dalam perkongsian politik.

“Namun oleh kerana ini merupakan PRK Slim dan yang lebih penting lagi kita akan menghadapi Pilihan Raya Umum ke-15 (PRU15), maka perkara ketidaksetujuan harus diketepikan, dengan syarat kejujuran dan keikhlasan diterjemahkan dalam semua bentuk kerjasama,” katanya.

Terdahulu Ahmad Zahid dalam ucapannya berkata, jentera Pemuda perlu bekerja keras bagi memastikan calon BN Mohd Zaidi Aziz, memenangi kesemua 13 Pusat Daerah Mengundi (PDM) pada PRK DUN Slim.

“Kita mahu 8,000 undi yang diperoleh BN pada PRU14 lalu harus dikekalkan sebagai asas. Kita mahu 4,000 undi diperoleh PAS dan 6,000 undi diperoleh Bersatu, wajib datang kepada kita (BN),” katanya.

PRK DUN Slim pada 29 Ogos ini menyaksikan pertandingan tiga penjuru antara Mohd Zaidi dan dua calon Bebas iaitu bekas guru S. Santharasekaran, 44, serta peguam Amir Khusyairi Mohamad Tanusi, 38, mewakili Parti Pejuang Tanah Air (Pejuang), yang belum didaftar secara rasmi.

PRK DUN Slim diadakan berikutan kematian penyandangnya Datuk Mohd Khusairi Abdul Talib daripada BN, pada 15 Julai lepas.

Pada PRU14, Mohd Khusairi memperoleh 8,327 undi menewaskan calon Bersatu yang bertanding atas tiket PKR, Mohd Amran Ibrahim yang meraih 6,144 undi dan calon PAS, Muhammad Zulfadli Zainal (4,103 undi). -Bernama


RUU berkaitan larangan lompat parti dibentang hari ini

KUALA LUMPUR, 27 Zulhijjah 1443H, Rabu – Pembentangan Rang Undang-Undang Perlembagaan (Pindaan) (No. 3) 2022 dan Peruntukan Larangan Ahli Parlimen Bertukar Parti bakal menjadi tumpuan Dewan Rakyat hari ini.

Rang Undang-undang itu dijangka dibentang oleh Perdana Menteri Datuk Seri Ismail Sabri Yaakob.

Sesi libat urus bagi pembentangan rang undang-undang itu bersama Ahli Parlimen kerajaan dan pembangkang telah diadakan pada Isnin dan Selasa sebelum pembentangan serta perbahasan pada hari ini.

Menurut Aturan Urusan Mesyuarat dalam laman sesawang rasmi Parlimen, Rang Undang-Undang Kawalan Produk Tembakau dan Merokok 2022 akan dibentangkan bagi bacaan kali pertama.

Sebelum ini, Menteri Kesihatan Khairy Jamaluddin berkata, rang undang-undang itu bakal menjadi pemangkin kepada pengakhiran gejala merokok dalam kalangan generasi belia.

Turut menarik perhatian, isu impak perdagangan negara sejak Perjanjian Perkongsian Ekonomi Komprehensif Serantau (RCEP) berkuat kuasa di Malaysia pada Mac lepas.

Perkara itu dibangkitkan Datuk Ignatius Darell Leiking (Warisan-Penampang) yang bertanyakan Menteri Kanan Perdagangan Antarabangsa dan Industri pada sesi soal jawab.

Selain itu, isu kenaikan gaji anggota penguatkuasaan Jabatan Agama Islam Negeri dibangkitkan Wan Hassan Mohd Ramli (PAS-Dungun) kepada Perdana Menteri pada sesi sama.

Persidangan Dewan Rakyat kali ini berlangsung selama 12 hari hingga 4 Ogos. – Bernama


Tukar nama jalan: Tiada jasa Chen Man Hin di Negeri Sembilan

BANGI, 26 Rejab 1444H, Jumaat – Mendiang Chen Man Hin mungkin berjasa kepada DAP, tetapi bukan untuk masyarakat di Negeri Sembilan.

Justeru, Muafakat Nasional Negeri Sembilan menegaskan tiada keperluan untuk ‘mengabadikan’ nama pengasas DAP itu di salah satu jalan utama di bandar Seremban.

Pengerusinya, Badrul Hisham Shaharin berkata, langkah menukar nama jalan hanya retorik politik yang tidak penting ketika ini, berbanding menyelesaikan isu mendesak berkaitan rakyat.

“Muafakat Nasional Negeri Sembilan dengan ini menyatakan bantahan dan rasa kecewa dengan tindakan kerajaan negeri yang dikawal DAP untuk menamakan jalan di bandar Seremban dengan nama Chen Man Hin.

“Jasa mendiang yang hanya berkisar sebagai pengasas DAP bagi menampung penyokong PAP selepas kejayaan PAP membawa Singapura keluar dari Malaysia,” katanya dalam kenyataan.

Beliau berkata, mendiang juga adalah individu di sebalik Deklarasi Setapak 1967 yang menjadi teras perjuangan Malaysian Malaysia dan menghapus Bumiputera melalui konsep kesamarataan.

“Ia sangat bertentangan dengan semangat Malaysia hari ini, maka timbul juga persoalan adakah ini cara senjata Malaysia Madani mengiktiraf usaha melenyapkan hak Bumiputera?,” katanya.

Sebelum ini, kerajaan Negeri Sembilan dilaporkan bersetuju menukar nama dua jalan utama di Seremban kepada nama dua tokoh, masing-masing dalam hal ehwal agama dan politik, iaitu Allahyarham Datuk Sheik Mohd Murtadza Ahmad dan mendiang Dr Chen Man Hin.

Menteri Besar, Datuk Seri Aminuddin Harun, berkata, Jalan Sikamat ditukar menjadi Jalan Datuk Sheikh Mohd Murtadza Ahmad, iaitu bekas Mufti Negeri Sembilan manakala Jalan Temiang ditukar menjadi Jalan Dr Chen Man Hin, pengasas yang kemudian pengerusi dan penasihat seumur hidup DAP ketika hayatnya.

Mengulas lanjut, Badrul turut kecewa apabila kerajaan negeri mengheret Sheikh Mohd Murtadza demi untuk menghalalkan tindakan itu.

“Tindakan ini seolah menyamakan taraf Almarhum Sheikh Mohd Murtadza dengan mendiang Chen Man Hin.

“Jika hendak namakan nama jalan dengan nama ahli politik Negeri Sembilan, lebih baik angkat nama Arwah Datuk Ishak Ismail yang jauh lebih banyak jasanya dengan ketegasan prinsipnya,” katanya.

Serentak itu, beliau mendesak kerajaan Negeri Sembilan – yang dikawal DAP – untuk menarik balik keputusan menukar nama jalan kepada tokoh yang tidak sepatutnya.

Berita berkaitan;


Belanjawan 2023: Cuepacs minta bonus sebulan gaji untuk penjawat awam

SEREMBAN, 30 Safar 1444H, Selasa – Kongres Kesatuan Pekerja-Pekerja Di Dalam Perkhidmatan Awam (Cuepacs) meminta pemberian bonus sekurang-kurangnya sebulan gaji kepada penjawat awam dalam pembentangan Belanjawan 2023 pada 7 Okt ini.

Presidennya Datuk Adnan Mat berkata pemberian bonus itu wajar kerana mengambil kira perkhidmatan terbaik diberikan penjawat awam, terutama sebagai barisan hadapan ketika pandemik COVID-19 dengan beberapa kali pertukaran kerajaan sebelum ini.

“Kerajaan majikan kami, walaupun telah mengumumkan Bantuan Khas Kewangan (BKK), perkenalkanlah bonus, kami telah 11 tahun tiada bonus, hanya BKK.. sama ada ditolak BKK tidak ada masalah, tetapi yang penting, berilah dalam bentuk perkataan bonus.

“Ini kerana penjawat awam terus kekal memberikan perkhidmatan kepada rakyat, tidak ada jabatan yang ditutup (sepanjang COVID-19), tidak ada pekerja yang meninggalkan tugas, sebaliknya kami kekal memberikan perkhidmatan kepada rakyat,” katanya kepada pemberita selepas merasmikan Persidangan Perwakilan Tri-Tahunan Cuepacs Negeri Sembilan Sesi 2022-2025 di sini hari ini.

Beliau berkata kerajaan hari ini mampu melaksanakan pemberian bonus tersebut memandangkan Perdana Menteri Datuk Seri Ismail Sabri Yaakob sudah biasa dengan penjawat awam sekali gus mampu meningkatkan motivasi mereka dalam pekerjaan.

Sementara itu, beliau sekali lagi meminta kerajaan mengumumkan gaji minimum perkhidmatan awam sebanyak RM1,800 dalam Belanjawan 2023 berikutan peningkatan kos sara hidup ketika ini, selain harga rumah yang semakin mahal menyukarkan penjawat awam memiliki rumah.

“Dengan gaji RM1,200 sekarang bagi lantikan pertama dan dicampur dengan elaun belum mencapai RM2,000, amat jauh untuk menyediakan kehidupan selesa apatah lagi membeli rumah kerana harga semakin meningkat, selepas 10 tahun bekerja baru nak beli rumah bermakna harga rumah sudah berpuluh-puluh kali meningkat,” katanya.

Adnan turut meminta Lembaga Pembiayaan Perumahan Sektor Awam (LPPSA) membenarkan moratorium selama dua tahun atau suatu tempoh sehingga rumah disiapkan kepada peminjam sebelum pemotongan gaji dimulakan. – Bernama


9 kluster baharu

PUTRAJAYA, 6 Jamadilakhir 1442H, Selasa – Kementerian Kesihatan Malaysia (KKM) telah mengenal pasti sembilan kluster baharu COVID-19, dengan empat daripadanya melibatkan kluster tempat kerja, dua perjumpaan keluarga, satu dari majlis perkahwinan, manakala selebihnya melibatkan saringan kontak rapat dan saringan individu bergejala.

Ketua Pengarah Kesihatan, Tan Sri Dr Noor Hisham Abdullah berkata, 3,631 kes positif baharu dilaporkan, menjadikan jumlah kumulatif kes positif di Malaysia kini 165,371 kes.

“Daripada jumlah kes baharu berkenaan tujuh merupakan kes import yang mendapat jangkitan di luar negara manakala penularan dalam negara adalah 3,624 kes. Bagi kes penularan di dalam negara, 2,754 kes melibatkan warganegara Malaysia manakala 870 kes adalah bukan warganegara,” katanya pada sidang media perkembangan COVID-19 di sini hari ini.

Menurutnya, kes aktif dengan kebolehjangkitan COVID-19 pula adalah 39,464 kes, dan ketika ini 238 kes positif sedang dirawat di Unit Rawatan Rapi, dengan 96 kes memerlukan bantuan pernafasan.

Kes sembuh COVID-19 hari ini pula ialah sebanyak 2,944 kes, menjadikan jumlah kumulatif kes sembuh di negara ini ialah 125,288 kes atau 75.8 peratus daripada jumlah keseluruhan kes. – Bernama


Mekanisma baharu diperkenal kurangkan kebergantungan pekerja asing

BANGI, 29 Ramadan 1443H, Ahad – Mekanisme baharu akan diperkenalkan kerajaan bagi mengurangkan kebergantungan terhadap pekerja asing selain memberi keutamaan kepada pekerja tempatan.

Perdana Menteri, Datuk Seri Ismail Sabri Yaakob dalam ucapan sempena Hari Pekerja berkata, pembukaan semula sempadan sememangnya memberi ruang kepada pengambilan semula tenaga kerja asing dalam sektor-sektor tertentu.

Antara sektor yang diperlukan oleh majikan adalah sektor 3D (dirty, dangerous and difficult).

“Bagaimanapun tindakan tersebut tidak bermakna kerajaan berhasrat untuk membelakangkan pekerja tempatan.

“Kementerian Sumber Manusia telah diminta supaya meneliti dan mengkaji aspek ini agar pekerja tempatan mendapat manfaat dengan menambah baik kadar gaji, pakej pekerjaan dan kemajuan kerjaya,” katanya.

Ismail Sabri menjelaskan, mekanisme komprehensif akan dirangka bagi mengurangkan kebergantungan terhadap pekerja asing supaya warga tempatan diberi keutamaan terlebih dahulu.


PDRM terus jalan operasi pematuhan SOP dalam fasa peralihan endemik

BANGI, 29 Syaaban 1443H, Jumaat – Polis Diraja Malaysia (PDRM) akan terus menjalankan operasi pematuhan prosedur operasi standard (SOP) COVID-19 di seluruh negara dalam tempoh fasa peralihan ke endemik yang mula berkuat kuasa hari ini.

Pengarah Jabatan Keselamatan Dalam Negeri dan Ketenteraman Awam, Datuk Seri Hazani Ghazali berkata, ini bagi memastikan masyarakat kekal mematuhi SOP yang telah ditetapkan demi keselamatan dan kesejahteraan masyarakat.

Justeru, beliau menasihatkan orang ramai untuk terus mematuhi SOP yang dikeluarkan oleh Majlis Keselamatan Negara (MKN) dari semasa ke semasa.

“Individu yang didapati sengaja melanggar peraturan yang ditetapkan, akan diambil tindakan sewajarnya di bawah Akta Pencegahan dan Pengawalan Penyakit Berjangkit 1988 (Akta 342) mengikut SOP terkini bertarikh 1 April 2022 dan warta Kerajaan Persekutuan bertarikh 31 Mac 2022 P.U. (A) 83,” katanya dalam kenyataan, hari ini.

Bermula hari ini, negara beralih ke fasa peralihan endemik selepas lebih dua tahun berdepan cabaran pandemik COVID-19 yang menyaksikan pelbagai kawalan dan sekatan dilaksanakan.

Ini termasuklah pelaksanaan Perintah Kawalan Pergerakan (PKP) yang pertama pada 18 Mac 2020, penutupan sempadan negara, pengenalan amalan penjarakan fizikal, pemakaian pelitup muka di tempat awam serta penggunaan aplikasi MySejahtera.

Namun, fasa peralihan ke endemik menyaksikan pelbagai kelonggaran diberikan semula, termasuk aktiviti solat jemaah di masjid dan surau, pembukaan sempadan serta waktu operasi premis perniagaan.


Kematian pemimpin Ikhwanul Muslimin bukti standard hak asasi manusia palsu

BANGI, 24 Zulhijjah 1441H, Jumaat – Kematian pemimpin berpengaruh Ikhwanul Muslimin, Dr Essam el-Erian semalam, membuktikan standard hak asasi manusia adalah palsu.

Dr Essam, 66, – pemimpin gerakan Islam Mesir – meninggal dunia ketika dalam tahanan di penjara Tora, Kaherah akibat serangan jantung.

Ketua Pegawai Eksekutif IRIS Institute (IRIS), Syed Ahmad Israa’ Syed Ibrahim berkata, kematian Dr Essam sama seperti yang berlaku ke atas bekas Presiden Mesir, Dr Mohamed Morsi, yang juga meninggal dunia di dalam tahanan.

“Seluruh dunia mengetahui bahawa mereka ini ditahan dalam penjara bukan atas sebab jenayah tetapi atas sebab politik.

“Namun hampir tiada desakan daripada negara-negara Barat yang memperjuangkan hak asasi manusia ke atas kerajaan Mesir,” katanya dalam kenyataan, hari ini.

Syed Ahmad Israa’ berkata, penangkapan dan kematian pemimpin gerakan Islam yang berpengaruh adalah satu strategi yaang dilakukan secara tersusun.

“Strategi ini merangkumi dua pendekatan iaitu menyerap (mengambil) tokoh yang boleh dibawa/ dipujuk masuk menyertai kem kerajaan, dan memenjarakan serta membunuh tokoh yang melawan.

“Kesan akhir yang diingini ialah terpadamnya denyut gerakan Islam secara menyeluruh,” kataya.

Beliau berkata, keadaan itu juga membuktikan bahawa kebencian dan permusuhan ke atas pembangun tamadun dan sistem Islam adalah kekal sejak dahulu sehingga kini.

“… ia dijalankan secara terancang dan dilaksanakan secara global (pola sama di Palestin, Xinjiang dan di kebanyakan negara Islam).

“Hal ini harus disedari oleh semua yang mempunyai hasrat membangunkan semula sistem Iama di tempat masing-masing.

“Apa pun aliran dan bentuk pendekatan dakwah atau aktivisme yang berteraskan kebangkitan semula sistem Islam akan berhadapan dengan keadaan yang dinyatakan di atas,” katanya.


UMNO, PAS punca Melayu Islam tak capai kesepakatan?

BANGI, 28 Syaaban 1442H, Sabtu – UMNO dan PAS didakwa punca utama mengapa bangsa Melayu dan umat Islam tidak akan mencapai kesepakatan dan membina kekuatan.

Kedua-dua parti politik itu juga didakwa sebab kenapa parti-parti bukan Melayu dan Islam semakin mengukuhkan kedudukan mereka dan mendominasi suasana politik hari ini.

Bagi mengelakkan masa depan dan agenda bangsa serta umat di tanah air sendiri hancur, pemerhati politik, Mohd Lutfi Abdul Khalid menggesa UMNO dan PAS kembali ke pangkal jalan.

“Umat dan bangsa telah terlalu lama menanggung derita dan kerugian akibat dari persengketaan dan pertelagahan antara kamu, yang masih belum tamat lagi pada hari ini.

“Jangan terkejut sekiranya dua tiga keturunan bangsa Melayu dan umat Islam selepas ini akan menyumpah kamu di atas ‘pengkhianatan’ dan ‘pengabaian tanggungjawab’ yang telah memakan masa puluhan tahun lamanya,” katanya dalam kenyataan di Facebook hari ini.

Atas dasar itu, beliau menggesa kedua-dua parti politik terbesar ini diberi pengajaran dan kesedaran bahawa mereka sudah jauh menyimpang dari memperjuangkan kepentingan umat dan bangsa.

“Sekiranya ada mana-mana pihak boleh dipersalahkan terhadap kacau bilau dan kecelaruan politik pada hari ini, mereka berdualah orangnya!

“Tanpa kamu berdua sedar (atau sengaja enggan mengakui), kamu berdua sedang menjayakan perancangan musuh tanpa secara percuma,” katanya.


Banjir di Kedah pulih sepenuhnya

ALOR SETAR, 9 Rabiulakhir 1443H, Ahad – Pusat pemindahan sementara (PPS) terakhir di Kedah yang menempatkan 30 mangsa banjir daripada sembilan keluarga ditutup sepenuhnya pada jam 4 petang tadi.

Ketua Bahagian Sekretariat Jawatankuasa Pengurusan Bencana Angkatan Pertahanan Awam Malaysia (APM) Kedah, Mejar (PA) Mohd Muaz Mohd Yusof berkata, PPS Dewan Cenderawasih dekat Pendang itu ditutup selepas dibuka pada 2 November lepas.

“PPS ini ditutup sepenuhnya selepas semua mangsa dibenarkan pulang ke rumah masing-masing selepas air surut. Ini menjadikan kesemua PPS ditutup di Kedah sejak ia diaktifkan secara berperingkat bermula hujung Oktober lepas,” katanya dalam kenyataan hari ini.

Untuk rekod, keadaan cuaca hujan setiap hari dalam tempoh hampir sebulan lepas menyebabkan penduduk dari beberapa kawasan di daerah Pendang, Kota Setar, Kubang Pasu, Baling dan Sik terjejas dengan banjir yang melibatkan hampir 900 orang dipindahkan ke PPS. – Bernama


Harga minyak masak botol dijangka turun dalam masa terdekat

KUALA LUMPUR, 20 Zulhijjah 1443H, Rabu – Harga minyak masak botol dijangka akan turun dalam masa terdekat selari dengan penurunan harga minyak masak mentah dari RM7,000 per tan metrik kepada RM3,600 per metrik tan minggu ini.

Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi berkata dalam pada itu, strategi dalam menangani inflasi dan kos sara hidup yang dilaksanakan dengan bekerjasama erat bersama Pasukan Khas Jihad Menangani Inflasi juga telah menampakkan hasil terutamanya berkaitan isu ayam dan telur.

“Strategi lima serampang yang kita laksanakan adalah kawalan harga barang keperluan asas menerusi subsidi bersasar; libat urus berterusan bersama pemain industri bagi menstabilkan harga dan peningkatan penguatkuasaan melalui kolaborasi dengan semua agensi penguatkuasaan untuk mengurangkan ketirisan terutama barang bersubsidi.

“Selain itu, strategi lain adalah dengan memperluaskan Program Jualan Keluarga Malaysia (PJKM) meliputi 613 kawasan Dewan Undangan Negeri dalam usaha mengurangkan bebanan kos sara hidup rakyat melalui tawaran barangan asas yang murah sehingga 20 peratus berbanding harga di pasaran setempat.

“Strategi terakhir termasuk advokasi perubahan kecil terhadap gaya hidup pengguna untuk mempengaruhi permintaan dan seterusnya harga barangan di pasaran tempatan,” katanya kepada pemberita selepas perhimpunan bulanan kementerian itu hari ini.

Nanta berkata, KPDNHEP akan meneruskan strategi lima serampang ini dalam menangani inflasi dan kos sara hidup yang sedang dihadapi negara dan rakyat ketika ini.

“Melalui sesi libat urus dengan pemain industri bersama kementerian lain termasuk Pasukan Khas Jihad Menangani Inflasi juga kami sudah bincang, memang sesi libat urus ini kami yakin akan beri kesan penurunan pada harga minyak masak dan barangan keperluan lain,” katanya.

Dalam pada itu, Nanta berkata, sehingga kini jualan Perdagangan Borong dan Runcit Malaysia telah mencatatkan rekod baharu pada Mei 2022 dengan pertumbuhan 19.9 peratus tahun ke tahun berjumlah RM129.8 bilion seperti diumumkan Jabatan Perangkaan Malaysia.

“Sehubungan itu, KPDNHEP telah menilai semula semua inisiatif dan program kementerian berimpak tinggi agar pemulihan ekonomi negara menerusi perdagangan dalam negeri dan pendayaupayaan pengguna terus berjalan seperti dirancang,” katanya.

Terdahulu, Nanta dalam ucapannya berkata, insentif pengurangan kompaun menerusi Akta Syarikat 1965 (Akta 125) yang dilaksanakan bagi tempoh bermula 1 Mac 2022 hingga 30 Jun 2022 akan dilanjutkan untuk empat bulan lagi.

“Menyelami kesukaran komuniti perniagaan yang rata-rata masih bergelut untuk kembali bangkit daripada kesan pandemik COVID-19, SSM mengambil langkah melanjutkan insentif ini untuk empat bulan lagi berkuat kuasa mulai 1 Julai 2022 hingga 31 Oktober 2022.

“Bersandarkan insentif ini, syarikat dan pengarah syarikat layak mendapat pengurangan 90 peratus daripada nilai asal kompaun yang ditawarkan mengikut Akta 125. Mengikut rekod semasa, sebanyak 1,578 syarikat menikmati pengurangan kompaun sejak inisiatif ini diperkenalkan,” katanya. – Bernama


Ahli keluarga diminta tak sembunyi perangai pelik anak

NILAI, 6 Zulkaedah 1443H, Isnin – Ibu bapa atau ahli keluarga diminta supaya tidak menyembunyikan perangai ‘pelik’ anak masing-masing yang dilihat mempunyai ciri-ciri gangguan mental, selain perlu segera mendapatkan rawatan susulan.

Timbalan Menteri Pembangunan Wanita, Keluarga dan Masyarakat Datuk Siti Zailah Yusof berkata ia bagi mengelakkan perkara lebih buruk berlaku sekiranya dibiarkan.

“Keluarga yang terdekat mesti bertanggungjawab, contohnya nampak anak ‘pelik’ (gangguan mental) mesti beritahu (pihak berkaitan). Jiran pula kalau dengar (teriakan, pergaduhan) mainkan peranan dengan melaporkan kepada polis, Jabatan Kebajikan Masyarakat (JKM) atau saluran lain sedia ada.

“Boleh telefon, hantar khidmat pesanan ringkas (SMS) kerana kita mesti kena jadi masyarakat yang peka dan bertanggungjawab dengan keselamatan,” katanya kepada pemberita selepas memberi sumbangan perabot terpakai dari Singapura kepada mangsa banjir di Mantin di sini, hari ini.

Beliau berkata demikian bagi mengulas insiden seorang wanita warga emas berusia 68 tahun yang dipercayai dibunuh dengan badannya dikerat 15 bahagian oleh anaknya sendiri di Parit Buntar, Perak.

Suspek yang berusia 42 tahun itu pernah menerima rawatan sebagai pesakit mental di sebuah hospital swasta di Pulau Pinang 20 tahun lepas, namun tidak membuat rawatan susulan selepas itu.

Meluahkan kebimbangannya apabila segelintir masyarakat pada masa kini dilihat semakin hilang rasa sayang dan hormat terhadap keluarga, Siti Zailah berkata institusi kekeluargaan perlu diperkuatkan dan ibu bapa perlu mendidik anak-anak supaya tidak terjebak dengan perkara tidak baik termasuk menerusi didikan agama.

Dalam pada itu, beliau berkata Lembaga Penduduk Dan Pembangunan Keluarga Negara (LPPKN) menjalankan pelbagai inisiatif bagi membina Keluarga Malaysia yang sejahtera termasuk menerusi program Jelajah Kasih Keluarga.

Menurutnya seramai 304,982 Sukarelawan Skuad WAJA di bawah Jabatan Pembangunan Wanita (JPW) turut digerakkan bagi memberikan bantuan dan perkhidmatan psikososial kepada masyarakat yang memerlukan.

Sementara itu, Siti Zailah menyeru semua pihak termasuk individu atau syarikat agar menyumbangkan perabot dan peralatan rumah yang ingin dilupuskan tetapi masih dalam keadaan baik, kepada mangsa banjir.

Beliau berkata ia bagi meringankan bebanan mangsa banjir yang mengalami kerosakan rumah sepenuhnya, walaupun ada di antara mereka sudah menerima bantuan berupa barangan elektrik.

Jelasnya bermula November 2021 hingga Mac lepas, bencana banjir ekoran Monsun Timur Laut menyebabkan 50,814 keluarga di seluruh negara terjejas dengan 181,979 mangsa ditempatkan di pusat penempatan sementara. – Bernama


Tragedi pembunuhan kejam

1. TRAGEDI pembunuhan kejam seorang gadis yang dikatakan dibunuh oleh rakannya sendiri memberikan kita satu gambaran yang jelas bahawa hati manusia boleh menjadi sangat keras dan kejam. Benarlah firman Allah SWT yang menyebutkan:

ثُمَّ قَسَتْ قُلُوبُكُم مِّن بَعْدِ ذَٰلِكَ فَهِيَ كَالْحِجَارَةِ أَوْ أَشَدُّ قَسْوَةً

“Kemudian sesudah itu, hati kamu juga menjadi keras seperti batu, bahkan lebih keras lagi,” (al-Baqarah: 74)

2. Tragedi ini turut mengingatkan kita bahawa kegagalan untuk mengawal dan mengurus sifat marah boleh membawa kepada padah yang akan disesali selamanya.

Atas itu Rasulullah ﷺ sering menasihatkan kita agar sentiasa mengawal kemarahan. Sabda Rasulullah ﷺ:

لا تغضب ولك الجنة

“Janganlah kamu marah, kamu akan beroleh syurga,”

Bahkan dalam hadis yang lain Rasulullah ﷺ mengingatkan mereka yang berjaya mengawal sifat marah adalah mereka yang memiliki jiwa yang kuat. (HR al-Tabrani)

3. Insiden ini turut mendidik kita agar sentiasa mengawal pertuturan kita.

Ketahuilah bahawa lidah itu lebih tajam dari pedang.

Tusukan lidah boleh menusuk jiwa manusia yang goyah sehingga boleh dikuasai syaitan. Rasulullah ﷺ pernah mengingatkan:

وَهَلْ يَكُبُّ النَّاسَ فِي النَّارِ عَلَى وُجُوهِهِمْ أَوْ عَلَى مَنَاخِرِهِمْ إِلاَّ حَصَائِدُ أَلْسِنَتِهِمْ

“Tidaklah manusia tersungkur mukanya di dalam neraka mereka melainkan dengan sebab lisan (ucapan) mereka,” (HR al-Tirmizi)

4. Dan ingatlah bahawa mereka yang mati kerana berjuang mempertahankan hak diri, keluarga atau harta mereka, maka mereka berupaya untuk memperoleh ganjaran syahid akhirat seperti yang disabdakan oleh Nabi ﷺ:

مَنْ قُتِلَ دُونَ مَالِهِ فَهُوَ شَهِيدٌ وَمَنْ قُتِلَ دُونَ أَهْلِهِ

“Siapa yang terbunuh kerana melindungi hartanya, dia adalah seorang syahid. Sesiapa yang terbunuh kerana melindungi keluarganya, dia adalah seorang syahid,” (HR al-Nasa’i)

Semoga Allah membimbing kita.

Dr Ahmad Sanusi Azmi


CAP beri amaran akibat buruk jika judi dalam talian ‘dihalalkan’

KUALA LUMPUR, 11 Rabiulakhir 1443H, Selasa – Persatuan Pengguna Pulau Pinang (CAP) memberi amaran tentang kemungkinan akibat ‘menghalalkan’ perjudian dalam talian.

Pegawai Pendidikan CAP, N V Subbarow berkata, isu sosial boleh menjadi cabaran utama kerajaan perlu atasi apabila Putrajaya memberikan lesen kepadanya.

“Apa-apa sahaja yang dilakukan dalam talian akan sukar dikawal oleh pihak berkuasa.

“Adalah sukar untuk menetapkan had umur dan memantaunya (sebagai kelayakan untuk berjudi), justeru anak muda juga ingin mencubanya untuk keseronokan,” katanya seperti dilapor NST, hari ini.

Beliau berkata, orang yang sudah biasa berjudi dengan cara tradisional akan mula selesa melakukannya dalam talian.

Ini akan menyebabkan mereka berjudi lebih daripada sebelumnya, berpotensi menjadi ketagih .

Selain itu, jika kalah dalam pertaruhan, mereka boleh menghadapi masalah mental yang menyebabkan orang membunuh diri, katanya.

“Daripada menyekat aktiviti perjudian, kerajaan membuka lebih banyak pintu untuk mereka berjudi.

“Ia seolah-olah menggalakkan orang ramai untuk berjudi di hujung jari mereka, kerana ini boleh dilakukan dengan akses internet yang mudah ke mana sahaja mereka pergi,” katanya.

Semalam, Timbalan Menteri Komunikasi dan Multimedia, Datuk Zahidi Zainul Abidin berkata, akta sedia ada iaitu Akta Rumah Perjudian Terbuka 1953 hanya melibatkan penguatkuasaan terhadap kegiatan judi di premis dan bukannya secara dalam talian.

Justeru, beliau mencadangkan kepada Kementerian Kewangan supaya membuat undang-undang supaya dapat mengenakan cukai terhadap judi dalam talian.

“Apabila tak lesenkan judi dalam talian, kita tak dapat pendapatan, kita perlu pantau 24 jam, kena bagi lesen dan perlu ada peruntukan kewangan. Kalau judi di laman sesawang maknanya domain boleh bertukar. Kalau ada premis, ada rumah judi, itu sahaja kita boleh tangkap.

“Kalau tak ada rumah, polis ke pihak berkuasa ke tidak boleh tangkap sebab tak ada dalam akta. Mesti ada rumah judi atau kawasan tempat dia main, kalau dalam talian tak ada undang-undang, maknanya kita di Parlimen ini kena buat undang-undang baharu,” katanya dalam sesi pertanyaan lisan di Dewan Rakyat, semalam.


Pemimpin wibawa akan bela nasib semua kaum

Oleh Ainul Illia Meor Suzurudin

BANGI, 17 Safar 1442H, Isnin – Rakyat mesti mengutamakan calon muslim berwibawa dalam mana-mana pilihan raya akan datang, kata Setiausaha Agung Pertubuhan Muafakat Sejahtera Masyarakat Malaysia (MUAFAKAT), Mahmud Hishamuddin Abd Rashid.

Beliau berkata, rakyat perlu mengenali setiap calon dengan sebaiknya dan tidak hanya terpesona dengan kata-kata retorik menjelang pilihan raya.

Ini kerana, kebanyakan ahli politik hanya ‘menyebut’ mengenai kebajikan rakyat ketika musim berkempen, termasuk memberi pelbagai sogokan seperti wang, saguhati dan hadiah, namun senyap di kemudian hari.

“Kita kesal kerana kebanyakan wakil rakyat mengutamakan agenda kepentingan peribadi, dan mengenepikan keperluan rakyat. Sebab itu berlaku salah guna kuasa dan rasuah.

“Jadilah rakyat yang bijak, jangan mudah terpengaruh, perlu dipantau dan pastikan prestasi mereka selepas dipilih,” katanya ketika dihubungi Ismaweb.net, hari ini.

Sehubungan itu, Mahmud mengajak rakyat memilih dan mengutamakan calon muslim berwibawa, kerana sudah tentu mereka patuh kepada lunas agama Islam.

Bahkan, calon sebegini juga memahami kerangka asas negara, malah berkemampuan dalam membela rakyat jelata, katanya.

“Sejarah telah membuktikan calon muslim berwibawa mampu membela nasib semua kaum dengan baik kerana ini adalah kehendak agama.

“Calon juga mesti mempunyai ciri insaniah. Jadi tiga aspek penting perlu ada dalam seseorang pemimpin iaitu integriti, intelektualiti dan spiritualiti,” katanya.


17 PPS dibuka susulan banjir di Selangor

SHAH ALAM, 13 Jamadilawal 1443H, Sabtu – Sebanyak 17 pusat pemindahan sementara (PPS) di Selangor dibuka berikutan hujan lebat tanpa henti sejak semalam.

Menteri Besar Datuk Seri Amirudin Shari menerusi ciapannya di Twitter berkata pada masa sama, sukarelawan Team Selangor dan Selangor Volunteer (SERVE) sedang digerakkan bagi mengedarkan bantuan-bantuan kepada mangsa banjir.

Perpindahan mangsa banjir melibatkan PPS Masjid Al-Islah/Masjid Al-Ubudiyah; Sekolah Kebangsaan (SK) Telok Gong; SK Johan Setia; Balai Majlis Pengurusan Komuniti Kampung (MPKK) Sg Pinang; Sekolah Menengah Kebangsaan Pulau Indah; SRA Pulau Indah; Balai MPKK Perigi Nanas; Balai MPKK Bukit Naga, SK Sg Bijai dan Sekolah Rendah Agama (SRA) Padang Jawa, Klang.

Selain itu, turut dibuka ialah PPS SK Jalan Kebun; Balairaya MPKK Kampung Lombong; SRA Sg Serdang; Dewan Orang Ramai Tok Muda; SRA Pekan Kapar; SRA Sungai Delek dan Dewan MPKK Sungai Delek.

Terdahulu, Pengarah Bomba negeri Norazam Khamis memaklumkan lebih 1,000 mangsa banjir di negeri tersebut dipindahkan ke PPS berdekatan. – Bernama